text:
MHLENGI SHANGASE
‘NGABE kuyafundelwa yini ukuya ezulwini na?”
Lawa ngamazwi asankenteza ezindlebeni zenduna yaseNhlangano eShowe, uMnuz Mdubeni Mthimkhulu (83) okunguyena muntu omdala kunabo bonke obefunda KwaZulu-Natal.
UMthimkhulu owazalwa ngo-1930 uthi la mazwi yiwona asaduma ezindlebeni zakhe njengoba ozakwakhe babemhleka usulu bembuza ukuthi njengoba eseguge kanje yini emenza ukuthi abuyele esikoleni ayofunda ngoba iminyaka isihambile.
Ubenza uLevel 4 emfundweni yabantu abadala i-Adult Education and Training, okuyibanga lokugcina ngaphansi kwalolu hlelo.
“Angikaze ngiwubeke umcondo wami esikoleni, yingakho eminyakeni emihlanu edlule ngathatha isinqumo sokuthi ngibuyele esikoleni ngoba ngiwumuntu ohlushwa ukuthi ngihlale ngifuna ukuzithuthukisa angifuni kube khona into ezongihlula. Ozakwethu babengihleka beze bethi ngoba sengimdala kungani ngibuyela esikoleni ngiyofunda ngoba vele ayisekho indaba sengigugile. Ngabatshela ukuthi abahlale kanjalo bona uma bengafuni ukuzithuthukisa kodwa mina ngibuyela esikoleni ngiyofunda,” kusho uMthimkhulu.
Uthe isikhathi sakhe esiningi usichitha ensimini njengoba evukela khona nsuku zonke ngaphambi kokuba aye esikoleni.
Ukubhukula abuyele edeskini yize esegugile kugqugquzele amakhosikazi akhe amabili, kwamathathu anawo njengoba enesithembu ukuthi abuyele esikoleni ukuze azithuthukise.
“Omama basekhaya ababili besifunda nabo, omunye wabuye washiya phakathi, omunye saqhubeka. Ntambama singena indlela sibheke esikhungweni siyofunda ngoba yize sesigugile kodwa asifuni ukusala ngaphandle,” kuqhuba uMthimkhulu.
UMthimkhulu onezingane ezingu-15, nesizukulwane, uthe umndeni wakhe wakwamukela ngezandla ezimhlophe ukubuyela kwakhe edeskini.
“Ngingafisa ukuthi uma ngiphumelela kuleli banga ebengilenza ngiqhubekele phambili ngoba ngiyithanda kakhulu into ethinta ezolimo. Njengoba ngihlale ngisemasimini nje wuthando lomhlabathi ngakho angeke ngaba nenkinga ukuyofunda umkhakha okhuluma ngezolimo, nomhlabathi ngoba ilapho siqeda khona indlala. Nabanye abazithele ngabandayo amathuba akhona manje abasukume babhukule bangahlali nje ngoba akukho okuzoza kubona kalula. Sengiyakwazi manje ukubhala, ngiyazibhalela yonke into noma kuthethwa amacala enkantolo yesizwe kulula, ngiyazifundela futhi,” kusho uMthimkhulu.
UMnuz Jabulani Khuzwayo (56) ofunda noMthimkhulu uthe akathintwa uma esebhekene nencwadi uzakwabo ngoba yinto ayizwa egazini.
“Uma esephethe izincwadi zakhe ngeke usamenza lutho ngoba uyakuthanda ukufunda. Sigqugquzelekile ukubona umuntu ongangaye ephindela esikoleni eyofunda,” usho kanje.
Phakathi kwezinye zezifundo azenzile, naye elinde ngabomvu imiphumela yakhe nezinkumbi zabebenza umatric, kubalwa ezamaBhizinisi, Maths, ezoLimo ne-Life Orientation.
Services


c: text/html

text:
IMOTO: ALFA ROMEO GIULIETTA
ININGIZIMU Afrika isifinyelele ezingeni lamazwe omhlaba ngenxa yezimoto esezikhiqizwa zithunyelwe kuleli, ngaphambilini obekuyinto engaphushwa nokuphushwa.
Kusukela ngonyaka ka 2006 kuze kube yimanje uJuni 2012 kune nezimoto eziningi ezinye ezisatheleka namanje. Uzokhumbula ukuthi unyaka ka 2011 kwa-Alfa Romeo bawuvule nge Giulietta.
Lena yimoto kwa-Alfa Romeo abaqale ukwenza ngayo umsindo ngokutheleka kwayo kuleli ngo 2010. Uma wazi i-Alfa Romeo Spider uzoqaphela ukuthi lezi zimoto ezomndeni owodwa. IGiulietta iphuma nenjini engu-1.4 litre TB turbo-charger ekhiqiza amandla afinyelela ku-88kW lena ewuhlobo lwe-Progression bese kuba khona ethe thuthu ngamandla ekhiqiza angu-125kW iDistinctive.
Kukhona eyokugcina ekhiqiza amandla afinyelela ku-173kW enejubane eliphezulu eligcina ku- 242 km/h.
Le moto ifakelwe uhlobo olusha lwenjini olusanda kudla umhlanganiso ngamandla nokwethembeka.
IMOTO YESIMANJE
IGiulietta ikwazi ukulayisha abantu abahlanu asebeqinile futhi bahlale ngokukhululeka. Kwa-Alfa Romeo abajwayele ukwakha izimoto ezidle ngodedangendlale wesikhala ongabeka kuso imithwalo, kodwa lelo gebe bazamile ukulivala kule moto. Okuhle ngayo ukuthi inakho konke okwesimanje umuntu akudingayo emotweni. Lena esesigabeni sokuqala ngolimi lasemalokishini okuthiwa “ebandayo” i-entry level Progression iphuma ne-climate control, ama airbags ayisithupha, istability control, ihill holder, inebhathini lokuyidumisa nokuyicisha elibizwa nge Start&Stop elingadingi ukuthi usebenzise ukhiye.
Itholakala namawindi asebenzisa ugesi. Esesigabeni esiphezulu ziningi izinto abazengezile.
Ngendlela iGiulietta enenjini evuleke ngayo ungalindela ukuthi ingene igamanxe ephaketheni, kodwa ayiyimbi neze ngoba zonke izinhlobo kuthiwa zidla amalitha angu-8 ngebanga elingu-100km futhi kwezinye izikhathi kungaze kufike nasemalitheni amahlanu.
Noma ngivumelana nalokho abakushoyo kwa-Alfa Romeo kodwa kungasho ukuthi uhamba ngesivinini esiphansi kakhulu esingekho ngaphezulu kuka- 80km/h.
Iphuma ne-warranty yeminyaka emihlanu emuva kuka-150 000km uma uyithenge iyintsha sha. I-Service plan eyeminyaka eyisithupha emuva kuka-90 000km kulezi ezinenjini engu-1.4 litre kuphela.
AMANANI
1. 88kW 1.4 TB Progression – R243 000
2. 125kW Multiair 1.4 TB Distinctive – R279 900
3. 173kW 1750 TBi Quadrifoglio Verde – R330 275
Services

robotstxt: allowed

filter: keep


text:
IBHANGE elitshelekisa ngemali kubathengi bezimoto, iWesbank lithi linethemba lokuthi ukudayiswa kwezimoto kuzonyuka ngo-15.2 % kufinyelele ezimotweni ezingu-567 850 ezizothengwa ngabantu kusukela manje.
“Uma umuntu ebheka ukuthi izimoto zingadayiswa kanjani uma uqhathanisa nezinga lokwehla nokwenyuka kwamandla emali, kubukeka isimo sisihle kakhulu,” kusho isikhulu kuleli bhange esitatimendeni asikhishwe muva nje.
IWesbank ithi inethemba lokuthi izinto zizokuya ngokuba ngcono ngokudayiswa kwezimoto ezisesigabeni sama-passenger car.
Bathi akuzona nje izimoto ezizodayiswa kuphela kodwa nalezo ezinkulu njengamaloli ukuthengwa kwawo kuzokuba ngcono ngo-30%.
IWesbank ikholwa wukuthi eminyakeni ezayo kuzokuba ngcono kakhulu uma kuqhathaniswa no-2009 obekubheda kuwona.
Services


text:
UMeyiwa utshengisa ukuzimisela - De Sa
2012-11-08 12:01
Pretoria - Umqeqeshi we-Orlando Pirates uRoger De Sa ube nezincomo ezingapheli ngonozinti uSenzo Meyiwa ngemuva kokumnikeza ithuba lesithathu lokuqala umdlalo kuligi kule sizini.
UMeyiwa uhlulwe yigoli elilodwa kuphela nelingene sekusele amanenjane umdlalo uphele ngesikhathi iPirates inqoba ngo 3-1 iguqisa iMamelodi Sundowns eLoftus Versfeld.
UDe Sa umangaze abaningi ngokufaka uMeyiwa, 25, nokusukela kwathini udlalela ezikaMagebhula njengoba ajoyina amaBhakabhaka esuka eqenjini lamazinga aphansi khona kuleli qembu.
"Uma ngikhetha abadlali kusuke kungenxa yengikubonile uma bezilolonga," kusho uDe Sa ngemuva kokunqoba.
"USenzo wenze into yamehlo kula masonto ambalwa edlule. Usebenze kanzima.
"UMoeneeb Josephs akadlali njengakuqala, kukhona la entenga khona, ngase ngibona kukuhle ukuthi nginikeze uMeyiwa ithuba."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
INTATHELI YEZEZIMOTO
IZETHENJWA zakwa-Toyota ezimele iCastrol Team Toyota okunguDuncan Vos nozakwabo u-Anthony Taylor abahamba nge- Toyota Hilux iveni baqede umjaho i-31st Toyota Kalahari Botswana 1000 Desert Race beshayela phezulu njengoba bephume endaweni yokuqala. Lona bese kungumjaho wesine ka Vos othathwa njengonzima wasogwadule.
Uma kubhekwa ukuphumelela kukaVos emijahweni lona bese kungowesithathu ewuphumelela ehamba nge-Castrol Toyota Hilux .
Ngonyaka odlule u-Anthony Taylor owayehambisana noChris Birkin baqeda endaweni yesibili emjahweni iToyota Desert Race.
UHugo de Bruyn noHenri Hugo abahamba nge-Toyota Hilux baqede endaweni yesihlanu kwase kuthi esigabeni se-SP Class sekuhlanganiswa kwangena uVos/Howie noTaylor/Birkin okusho ukuthi izimoto zakwa- Toyota zigcine ngokudla umhlanganiso.
Services


text:
Amalungu abebhikisha ophiko lwentsha i-ANC Youth League ehlukane ngokuthula izolo emva kokumashela emahhovisi kaNdunankulu waseLimpopo nakaNgqongqoshe wezeMfundo.
Le mashi, ebambezeleke cishe ihora lonke, iqale iqashwe ngeso lokhozi ngamaphoyisa eSABC Park. Amaphoyisa abenkanise kule ndawo ngezimoto ezibalelwa kweziyishumi.
Abafundi bezikole iMoruleng neMohlakaneng Secondary, eSeshego ngaphandle kwase-Polokwane, bagcwale amabhasi bezomasha kanye ne-ANCYL.
Abafundi abebetheleke kule mashi ngaphandle kwemvume yothisha bezikole zabo, bebephethe izingqwembe ezineziqubulo ezahlukene phakathi kwazo kukhona esithi “Sifuna imisebenzi.”
Uphiko lwentsha belukhala ngokufakwa kweMinyango emihlanu phansi kwe-Administration ngoDisemba nyakenye.
Phakathi kwale Minyango kukhona nowezeMfundo.
UMnuz Julius Malema, owayenguMholi we-ANCYL owaxoshwa, esakhula wayefunda eMohlakaneng Secondary.
UMnyango wezeMfundo uthe kuyimpoxo ukubona amalungu e-ANCYL ephazamisa imfundo kulesiya sifundazwe.
“UMnyango awuhambisani nokuphazanyiswa kwemfundo yezingane ngenxa yabantu abafuna ukuzuza kwezepolitiki,” kusho okhulumela uMnyango wezeMfundo eLimpopo, uPat Kgomo esitatimendeni esikhishelwe abezindaba.
Iqulu labamashi lihambise incwadi yezikhalo kuNgqongqoshe wezeMfundo, uMnuz Dickson Masemola.
Services


text:
BAWINILE NGCOBO
ABANGANI besitabane saseNanda Mission, eNanda esibulawe ngeledlule bathi bazothutha kule ndawo ngoba sebeyasaba ukuhlala kuyo emuva kokubulawa ngesihluku komngani wabo.
Bakusho lokhu izolo ngesikhathi kufihlwa uNksz Mandisa Mbambo (25) otholwe ngeSonto eledlule endlini yakhe eshaywe kanzima, eboshwe izandla nezinyawo, wagwazwa, enqunu ngesingezansi okwenza kube nezinsolo eziqinile zokuthi waqale wadlwengulwa ngaphambi kokubulawa.
UNksz Nozie Ndlovu ongumngani kaNksz Mbambo ngesikhathi ekhuluma neSolezwe kulo mngcwabo, uthe basashaqekile ngalesi sigameko.
“Siyesaba, siyahamba kule ndawo. Emuva komngcwabo sizohamba sibone ukuthi siya kuphi ngoba kusho ukuthi asisaphephile,” kusho uNksz Ndlovu.
Uthe bebeke baxabane nontanga yabo kule ndawo kodwa uma sekufika kuleli zinga lokubulawa koyedwa wabo, kusho ukuthi kabasaphephile yingakho sebethutha kuyo.
UMnuz Ephraime Mbambo okhulumele umndeni, uthe ngeledlule wayekwakhe ngesikhathi ezwa umakhelwane ememeza ethi nayi ingane ibulawa, esho negama lomuntu owayeyishaya.
“Saphuma nonkosikazi sambona eshaya uMandisa esevele elimele kubonakala ukuthi wayekade eqaliwe eshaywa. Ngabe senginyuka safike sabuza ukuthi ingane ishawelani, uma kunesikweletu akasho ukuze sikhokhwe. Kwaze kwaba sengathi uyakhuzeka, saphindela emakhaya,” kusho uMbambo.
UMbambo uthe ngakusasa wathola ucingo olumbikela ngento evelele uMandisa.
“Indlela okwakuyiyo kwakubonakala ukuthi babebaningi abantu abafika bamenzakalisa. UMandisa ubeyingane eziphantelayo, ezibambela amatoho emzini yabantu,’’ kusho uMbambo.
UMnuz Mtholephi Mthimkhulu oyiPhini likaSomlomo esiShayamthetho obehambele lo mngcwabo, uthe uNksz Mbambo ugcwelezwe kakhulu.
“Ngiyajabula ukuthi kukhona oseboshiwe oyisigcwelegcwele esaziwayo, obesanda kuphuma ejele ngamanye amacala,” kusho uMthimkhulu.
Uthe umphakathi kumele usukume, ulwe nanoma yikuphi ukuhlukunyezwa ungabheki ukuthi umuntu uyibuphi ubulili.
“Uma kuwukuthi ubulewe ngenxa yobulili bakhe, siyakugxeka lokho ngoba lelo kuyilungelo lakhe, uma nje engaphazamisi ilungelo lomunye umuntu,” kusho uMthimkhulu.
Uthe umphakathi kumele ubambisane namaphoyisa ukulwa nobugebengu nokusetshenziswa kwezidakamizwa okubonakala kunomthelela omkhulu ekwenzekeni kwezinye izigameko.
UMnuz Sbo Ncanana wenhlangano yabalwela amalungelo ezitabane eThekwini othe use-Eastern Cape kwelinye ihhovisi labo, uthe bathukile ukuzwa ngalesi sigameko.
“Siyaba nazo izinkundla zokufundisa abantu ngempilo yezitabane. Abantu abadala abasiyo inkinga kakhulu bayakwamukela lokhu, inkinga ngabantu abasindisiwe,” kusho uNcanana.
Uthe intsha ehamba izinkonzo zamatende ikakhulukazi zitshelwa ukuthi umuntu oyisitabane unamadimoni.
“Yize kungenzeka ukuthi basuke bangakusho ngendlela embi kodwa abanye abantu bakuthatha ngenye indlela bese begcina benza izenzo ezimbi,” kusho uNcanana.
Amaphoyisa abophe abasolwa abane ngalesi sigameko, bazovela enkantolo eNtuzuma namuhla.
Services


text:
UPatrice Motsepe uhamba phambili
2011-09-16 09:56
Johannesburg - Wayevame ukuphikelela ngokuba ngowokuqala ngqa kuyo yonke into lapho eseyingane – ukuba ngowesibili kwakungenele neze. Manje uPatrice Motsepe, 49, owazalelwa eSoweto usephinde wathatha indawo yokuqala, ngemva kokuba ephume phambili ngokokuqala ngqa ohlwini i-Sunday Times Rich List.
I-billionaire yokuqala ngqa emnyama yakuleli zwe inengcebo ecishe ibe ngu-R23bn, inyuke isuka ku-R19.91bn ngonyaka odlule. Kungokokuqala ngqa emlandweni waseNingizimu Afrika, ukuba umuntu ocebe kunabo bonke kuleli kube ngumuntu omnyama.
Empeleni, abaningi bakholwa ukuthi uPatrice ucebe ngisho nakakhulu kunalokho okuboniswe ohlwini lwakuleli, ngoba lona lubhekelela nje kuphela amabhizinisi akhe abhaliswe e-JSE. Iphephabhuku leForbes limlinganisela ku-R23,4 billion okwenza abe ngumuntu ka-336 kwabacebe kunabo bonke emhlabeni. Ngakho, uwakhe kanjani umcebo wakhe? Futhi, ingubani le ndoda engabangi umsindo, egqoka amasudi amahle?
– Le ndaba ungayithola yonke kwi-Drum.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- Drum


text:
DELI MNCWABE
BAZOSHIYELANA inkundla bodwa oDJ besifazane kwi-Queen Of The Dance Floor okungumcimbi wokujabulela inyanga yabo ozoba seLacoste Lounge, KwaMashu kusihlwa.
Lo mcimbi uhlelwe ngumsakazi weGagasi FM uKini Shandu othi kufanele kucace ukuthi imbokodo ingenisile ekuphendulweni kwamapuleti ngakho mayinikwe ithuba.
“ODJ besifazane bayawushaya umsebenzi ngakho mabanikwe ithuba kwabona mabangaziphothi. Baningi oDJ besifazane abashaya into ecokeme nasebezakhele igama ngoba bakukhiphile emqondweni ukuthi lo umsebenzi uvuna abesilisa kunabo,” kusho uKini oyingxenye ye-Alex and the Crew kwiGagasi FM.
IQueen of The Dance Floor izobe ishaya ngezaqheqhe zoDJ okubalwa kubona uDJ Zinhle, Happygal, Cndo ukukha phezulu.
Abanye abasakazi abazoba khona nguThandolwethu “Sexa” Ngubane, Zanda Mthembu nomculi u-Aylos.
UZanda nguyena ozophatha uhlelo kuthi u-Aylos aqhulule izingoma zakhe.
Akuzogcina ngalaba abangosaziwayo abazonandisa kodwa kukhona nalabo abasafufusa nokho olungakadalulwa uhla lwabo.
“Baningi kakhulu oDJ esinabo nengicabanga ukuthi ngalo mcimbi kuzovuleleka amathuba omsebenzi bakwazi nabo ukuthi bazizwe benokuzethemba ngokudlalela abantu abaningi,” kubeka uKini othe balinganiselwa ku-20 oDJ abasohlwini.
Kulo mcimbi akuzogcinwa ngendathane yobumnandi kuphela kodwa kunezipho ezihlelelwe abazowuhambela.
Uthe nakuba kungowokuqala kulo nyaka lo mcimbi kodwa uhlela ukuwenza minyaka yonke.
Okunye okuzojabulisa abathandi bobumnandi wukuthi lo mcimbi awuzugcina KwaMashu kodwa uzodlulela nasedolobheni eThekwini endaweni engakadalulwa.
Esevala uKini uthe, lo mcimbi bawenze ngamabomu ngale nyanga yabesifazane.
“Inhloso wukutshela yonke imbokodo ukuthi phezu kwemisebenzi eminingi eyenzayo kodwa nayo iyadinga ukujabula ekupheleni kosuku. Iyadinga futhi ukunikwa inhlonipho nothando zikhathi zonke kungaqalwa noma kugcinwe ngo-Agasti kuphela ngoba iyinsika yezwe,” kuphetha uKini.
Services


text:
IMOTO: Toyota Ses’fikile
KUMELE libongwe iqhaza likahulumeni wakuleli ekutheni unxenxe isikhondlakhondla semkampani Toyota Motor Corporation ukuba ubuyise itekisi i-Sesfikile ukuba yakhiwe kuleli.
Phela ukufika kwe-Sesfikile kuleli kusho ukudaleka kwamathuba emisebenzi, njengoba kukhona abantu abalinganiselwa ku 90 abaqashiwe ngaphakathi embonini yakwa-Toyota kanti amanye amathuba adaleke ngaphandle ezinkampanini ezisebenzisana noToyota kule moto angu 210.
Noma i-Sesfikile bese kuphele izinyanga ezintathu iqalile ukwakhiwa kuleli, kodwa ngoLwesihlanu kube nendumezulu yomcimbi lapho kukhishwe khona imoto kulayini phambi kwezikhulu zale nkampani nezikhulu zikahulumeni phakathi kwazo obekukhona uNgqongqoshe wezoHwebo neziMboni uDkt Rob Davies, uNdunankulu uDkt Zweli Mkhize, neNxusa laseJapan kuleli. Ulayini okhiqiza iSesfikile kwaToyota udle imali engu-R70 million.
Ekhuluma lapha uNdunankulu uMkhize ubonge ukubambisana abanakho nenkampani yakwa-Toyota waveza nokuthi ngasekuqaleni kwalo nyaka naye uke wahambela kuleliya lizwe.
Uthe ukunwetshwa kwechweba laseThekwini kuzokwenza kube lula ukuthunyelwa nokufika kwezimoto ziphuma kwamanye amazwe.
Isikhulu sakwa Toyota uDkt Johan van Zyl uthe imboni yamatekisi inkulu kakhulu kuleli njengoba ithinta abantu abalinganiselwa ku 9 million. Uthe laba bantu bangamakhasimende amakhulu abo futhi baneqhaza elikhulu abalibambile ekukhuliseni umnotho wezwe.
Uqhube wathi iSes’fikile ayibalulekile nje embonini yamatekisi kuleli, kodwa nayo le tekisi kumele bayiphathise okwezikhala zamaNtungwa ngoba iyona moto edayisa kakhulu kwa-Toyota eNingizimu Afrika.
Uthe njengoba le moto ibaluleke kakhulu kule nkampani nakuleli beyingekho enye indlela ngaphandle kokuthi bayikhiqize kuleli.
Ngaphandle kwe-Ses’fikile ezinye izimoto ezikhiqizwa embonini yase-Prospecton iToyota Hilux, Fortuner ne- Corolla okuyizimoto ezithunyelwa nasemazweni angaphandle.
Izimoto zakwa-Toyota ezakhiwa kuleli zithunyelwe emazweni angu 57 omhlaba kanti iSes’fikile ne-Hino zibuye zithulwe emazweni asezwenikazi lase-Afrika njengaseBotswana, Lesotho, Namibia naseSwaziland.
Ikhumbi yokuqala iSesfikile yakhishwa ngo Meyi 2012 kanti isivele isiyadayiswa.
Babheke ukuthi kukhiqizwe lolu hlobo lwamatekisi angu 10 000.
Services


text:
PHUMLILE NTSELE
SEWUFISA ukuthola ithambo ukuze uzingcwabele lona umndeni kagogo osemdala ogula ngekhanda osekuphele izinyanga ezimbili aduka ngemuva kokuthi ephume emotweni wangabe esabuya.
UNkk Balandulile Gombela (83) (osesithombeni) waseHighflats wanyamalala ngemuva kokushiywa yedwa emotweni kuyokhithizwa enxanxatheleni yezitolo eToti Mall ngamaholidi kakhisimusi.
UMnuz Bongani Gombela indodana kagogo uthi okumkhathaza kakhulu wukuthi kwenzeka konke lokhu nje unina ubedla amaphilisi okugula ngekhanda ngesikhathi elahleka nokwenza bashaywe wuvalo lokuthi kungabe ukugula kwakhe kunjani lapho ekhona.
“Ngahamba nomama ngiyothengela ukhisimusi ngamshiya emotweni ngokwazi ukuthi akekho esimeni esikahle sempilo ngathi ngibuya wayengasekho emotweni,” kusho uGombela.
Uthi wamemeza ecela usizo kwababeseduze kwemoto ebabuza ukuthi abazange yini babone ugogo ukuthi uphume emotweni washonaphi kodwa akazange aluthole usizo nalapho wagcwala idolobha emthungatha kodwa akazange amfanise nakancane.
Uthi akaqondi ukuthi kwenzekani kunina amchaze njengomuntu obengasuki eduze nabo ikakhulukazi uma kuhanjiwe.
Uthi kungenzeka ukuthi waxinwa wumshobingo wase ephuma emotweni ngenhloso yokuthola izindlu zangasese ukuze azikhulule kodwa wagcina eduka unomphelo kwazise ukuthi vele akaphilile kahle.
Uthi sebehambele izinyanga beyobheka ukuthi ngabe kwenzekani kanjalo nasemakhazeni kodwa do usizo.
“Ngawabikela amaphoyisa ngesigameko sonke ase evula idokodo lokulahleka komuntu esiteshini samaphoyisa eSiphingo.
Okhulumela amaphoyisa KwaZulu-Natal, uCaptain Thulani Zwane, ukuqinisekisile ukuvulwa kwedokodo lokuduka kwalo gogo. “Amaphoyisa awakawutholi umkhondo luyaqhubeka uphenyo,” kusho uCaptain Zwane.
Services


text:
Terminator 3 ku-e.tv ngo-8 namhlanje
Phakathi kwama-filimu okungamele akuphuthele kule mpelasonto yi-Terminator 3 okudlala kuyona u-Arnold Schwartznegger ku-e.tv ngo-8 namhlanje.
Kule fulimu amarobhothi afuna ukuqeda ngabantu basemhlabeni njengoba efuna kusale wona wodwa.
Uma behlangana namarobhothi babaleka bashiye isithunzi.
Ngabe ngubani ozowamisa?
I-The Mummy ezodlala kuSABC 3 ngoMgqibelo ebusuku
Kule filimu kulingisa u-Anorld Vosloo ongowokuzalwa eNingizimu Afrika.
Le filimu ikhuluma ngososayensi abafuna ukufunda ngomlando wase-Egypt bese bethatha nomcebo osemathuneni oFaro.
Kuvumbuka amabutho abhandishiwe emathuneni oFaro afuna ukudidisa labo abazobutha umcebo emathuneni.
Speed e.tv ngeSonto ngo-8 ebusuku
Le filimu uyibuka umincile ukuthi ibhomu lingaqhumi njengoba usayitsheni u-Jack Traven (Keanu Reeves) kumele ashayele ibhasi elinebhomu.
Leli bhomu licushwe ngungqondongqondo osethathe umhlalaphansi u-Howard Payne.
Le filimu eyawina izindondo eziningi idlisa ngosaziwayo o-Keanu Reeves, Dennis Hopper noSandra Bullock.
Services


text:
2014-09-01 13:42
Njengomzali uqala nini ukukhuluma nengane yakho ngocansi?Ukukhuluma nengane yakho ngocansi kufana nokuyexwayisa ukuthi ingasithinti isitofu esishisayo ngoba izosha.
2014-08-31 11:26
Sibuze abadlali bethi ukuthi ngobani abazodlula futhi bacabanga ukuthi ithini imiphumela ekupheleni komdlalo ophakathi kweKaizer Chiefs neSupersport United noweBlack Aces namaTuks.
2014-08-31 11:32
Kuyiwe ekhefini i-Orlando Pirates ihamba phambili ngamagoli amabili ngesikhathi idlala nePolokwane City koweligi.
2014-08-29 12:59
Abantu bangena kanjani emshadweni bengakaze bakhulume ngomndeni? Kuhle abantu bangene emshadweni sebazi abakufunayo futhi sebe vumelene ngakho konke.
2014-08-28 16:04
UMalema wayethandwa esathuka iDA ne -IFP, kwakumnandi ebukeka ewumholi, namhlanje senifuna sithi uyadelela?
2014-08-28 15:06
Uma niphumile nowakwakho, ubani okhokhayo phakathi kweni?
Noma uyilenhlobo ezibayo uma sekufanele kukhokhwe.
2014-08-28 12:34
Abafundi bethu bakuFacebook abaphinde babe ngabalandeli bebhola bathumele izithombe zabo bejabulile. Nawe ungathumela ku-isizulu@news24.com.
2014-08-27 18:02
Ngicela wazi sisi ukuthi imali iyadliwa vele eNingizimu Afrika, ngisho nabashayeli bamatekisi imbala banemali abayibiza ngesokisi. Abasakazi bayagwazisa.
2014-08-27 16:07
Izinto ozincisha ukuzenza ngaphandle kwempoqo.Omunye wozakwethu uthi sekuphele amasonto amathathu engayivuli iTV,engenaso nesizathu esitheni..
2014-08-27 14:32
Abafundi bethu bethula izilokotho zabo njengoba kuzalwa uMntwana waKwaPhindangene, iNkosi uMangosuthu Buthelezi, oqeda iminyaka engu-86 edla anhlamvama.
2014-08-26 16:18
UNambitha Mpumlana odlala usekhulume wabuza abahambele isithangami sabezindaba ukuthi bangathanda yini ukuthi kumenyezelwe iniholo labo esidlangalaleni.


text:
Sezimkhalele odubule abantu
2013-01-03 12:59
Geneva - Amaphoyisa athi asebophe indoda engaziwa evuke umbhejazane yadubula yabulala abantu abathathu yalimaza abanye ababili eSwitzerland.
Amaphoyisa athi lese sehlakalo senzeke eningizimu neValais, ngoLwesithathu ebusuku.
Kuthiwa ushayasibhamu lona, wesabise amaphoyisa afike endaweni yesehlakalo – amaphoyisa abe esemdubula ngaphambi kokuthi akhalelwe ngamasongo kaSigonyela.
Abantu abathathu bashonele endaweni yesehlakalo, ababili bangeniswe esibhedlela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ubulale intombi kuxatshanwa
2012-11-06 12:03
Johannesburg - Amaphoyisa aseMthatha e-Eastern Cape, athi owesifazane oneminyaka engu-27 ubudala udutshulwe wabulawa yisoka lakhe, ngaphambi kokuthi nalo lizingqokloze ngesibhamu..
Indoda eneminyaka engu-35 ubudala, iye kubo kwentombi ngezithuba zawo-06:00 ekuseni, kuqubuke ingxabano phakathi kwabo, indoda yabe seyimdubula imbulala, kusho okhulumela amaphoyisa uLieutenant Colonel Mzukisi Fatyela.
Indoda lena izidubule ekhanda, isesimweni esibucayi esibhedlela iNelson Mandela Academic Hospital, kumanje iqashwe ngamaphoyisa esibhedlela, kutholakale isibhamu esiyi-9mm endaweni yesehlakalo.
Uma umsolwa ededelwa esibhedlela, uzokwethweswa icala lokubulala kanye nelokutholakala nsibhamu esingekho emthethweni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Uvelile osolwa ngokubulala obezithwele
2012-12-12 12:01
Cape Town - Owesilisa uvele eNkantolo yeMantshi yase-Athlone ngezinsolo zokugwaza intombi yakhe ekhulelwe, nebifunda u-matric, yashona ngesikhathi kusuka isikhwele, kusho umbiko weDaily Voice ngoLwesithathu.
U-Avukile Njanya, 23, ungene esitokisini ngoLwesibili elimele ebusweni egqoke ijezi ebelinegazi.
Ushaywe ngumphakathi kulandela ukushona kukaNcebakazi Bili, 20, ngempelasonto.
UBili, obenza u-matric, nobenezinyanga ezingu-8 ekhulelwe, ugwazwe washona elokishini laseSamora Machel ePhilippi ngoMgqibelo. Nengane yakhe ebingakazalwa nayo ishonile.
Ngokusho kombiko, uNjanya kusolakala ukuthi uvukwe yisikhwele wabe esebulala.
Icala lihlehliselwe uLwesibili lapho okuzolalelwa khona isicelo sebheyili.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
LUNGI LANGA
UKUTSHELA izingane ukuthi aziyeke ukwenza ucansi ngaphandle kokuzichazela yikho okwenza ukuthi zigcine zifuna ukuchazelwa abangani.
Lokhu kuvezwe nguNkk Linda Naidoo oyisikhulu senhlangano elwela amalungelo ezingane iChidline KwaZulu-Natal. Ubephawula kulandela ukuphuma kwemibiko yocwaningo lwenhlangano i-International Planned Parenthood Federation oveze ukuthi izingane zifunda ngocansi kubangani nasezinkundleni zokuxhumana.
“Abazali kumele bayeke ukutshela izingane ukuthi zingenzi ucansi ngaphandle kokuchaza ukuthi kungani. Abanye babo bavele bakhuze ibhadi uma ingane imbuza, athi akumele kukhulunywe kunokuthi achaze ukuthi lunesikhathi salo,” kusho uNkk Naidoo.
Uthe izingane zigcina zibuka izinto ezithile kuthelevishini bese zifundisa ezinye ezikoleni.
Ucwaningo obelubheke amazwe ase-Afrika okubalwa kuwo elakuleli, iZimbabwe, Namibia neNigeria luthi izingane zifunda kubantu.
Esinye sezikhulu zenhlangano i-Ippf uMnuz Tewodros Melesse, uthe kuyinkinga enkulu ukungakhulumi kwabazali nezingane zabo ngocansi.
“Izingane ezisafunda zidinga ukuthola ulwazi ngocansi kubantu abahloniphekile nabathembekile ukuze zithole isifundo esiyiso. Sidinga imindeni ukuthi ifundise izingane ngocansi nangendlela eyiyo yokuziphatha,” kusho Melesse.
UNksz Simonia Mashangoane wenhlangano elwela amalungelo abantu abaphila nengculazi, i-Treatment Action Campaign uthe kubalulekile ukuthi abazali bakhulume nezingane zabo ukuze kuliwe nokwanda kwengculazi.
Uthe inhlangano yabo ikhuthaza ukuthi izinhlelo zokufundisa ngocansi ezikoleni kubalulekile ukuthi zingabashiyi ngaphandle abazali.
Lolu cwaningo lwenziwe kubantu abangu-7 662 abaneminyaka ephakathi kuka-16 kuya ku-25 nabantu abaneminyaka engu-25 kuya ku-34. Luveze ukuthi u-38% wentsha beyicela ulwazi kubangani, u-19% ibone kuthelevishini, abangu-18% bebefunda ngalo esikoleni. Bangu-4% kuphela abathe bafunde ngocansi ezikoleni.
Okunye okubalulwe ngabacwaningi nokubathusile ukuthi intsha yakuleli beyinesibalo esikhulu sabaqala ucansi bengaphansi kweminyaka engu-16 uma kuqhathaniswa namanye amazwe.
Services


text:
Kusekukhulu okuzayo - Obama
2012-11-07 10:01
Chicago - UMengameli waseMelika uBarack Obama utshele abalandeli bakhe abebechwaza yinjabulo ukuthi "kusekuningi okuhle okuzayo" ezweni njengoba enqobe ihlandla lesibili equmba phansi imbangi yakhe uMitt Romney.
Ekhuluma ekomkhulu lomkhankaso eChicago, u-Obama
uthe ukhulume noRomney ngocingo lapho ebemhalalisela khona ngokunqoba kwakhe, wathi basazoqhubeka nokusebenzisana benalo mholi waseMassachusetts.
"Silwe saze sabukana sifuna ukunqoba," kusho u-Obama, "lokho bekungenxa yokuthi siyalithanda leli lizwe."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Ubuyela eFrance u-Abdel Aziz
2012-11-30 12:02
Nouakchott - UMengameli waseMauritania uMohamed Ould Abdel Aziz kuhlelwe ukuthi abuyele eParis ngoLwesihlanu, kuze ezoqhubeka nokuhlolwa njengoba engemuhle empilweni, lokhu kuza ngemuva kwesonto elilodwa vo ebuye eFrance, la ebelashwa khona ngemuva kokudutshulwa yisosha ngenyanga eyedlule.
U-Abdel Aziz, 55, utshele isithangami sezindaba ngoLwesine wathi: "Kumele ngibuyele eFrance kusasa, ngiyohlolwa kabusha."
Umengameli ubuyele ekhaya ngoMgqibelo, ekade elashwa eFrance izinsuku ezingu-40, ngemuva kokudutshulwa esehlakalweni esachazwa kwathiwa yingozi.
Amaqembu aphikisayo abhikisha, elwisana nombuso ka-Abdel
Aziz, angaba yingxenye yomgubho wesi-52, izwe lathola uzimele geqe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- AFP


text:
Izothola amabhonasi iNigeria uma idla umhlanganiso
2012-11-20 16:23
Lagos - AbeNigerian Football Federation bathi iqembu lesizwe laseNigeria lizophiwa ibhonasi ka-$90 000, uma kwenzeka linqoba umdlalo we-African Cup of Nations, ngonyaka ozayo.
Umkhulumeli we-NFF u-Ademola Olajire uthe abadlali bazothola u-$10 000, uma iqembu lidlulele phambili emdlalweni wamaqembu, banikwe u-$15 000 uma bedlula kuma-quarter finals, kube ngu- $20 000 uma benqoba owandulela owamanqamu, ekugcineni babhonase ngo-$25 000 uma bedla umhlanganiso.
UNobhala uMusa Adamu uthi ngale mali bahlose ukufaka umfutho kubadlali, uthi bafuna ukuthi bazigqaje ngezwe iNigeria.
Izikhulu lezi aziphumelanga obala ukuthi izotholakala kanjani imali yokubhansela abadlali.
INigeria seyanqaoba lo mqhudelwano kwaze kwaba kabili.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
BAWINILE NGCOBO
USASHAQEKILE umphakathi waseThobothini, eNgwavuma emuva kwesehlakalo sokushiswa kwesalukazi nabazukulu baso ngempelasonto okunezinsolo zokuthi bashiswe belele ngoba ugogo enukwa ngokuthakatha.
Kulesi sigameko kushone uNkk Thokozile Tembe (72) nabazukulu bakhe uSlindile Mnguni (11) obefunda eThobothini Primary noSphesihle Nyawo (3) abebelele endlini engamakamelo amathathu.
Okhulumela amaphoyisa esifundazweni uCaptain Thulani Zwane uthe abafi babesendlini ngoMgqibelo ngezithuba zokugamanxa kwehora lesithupha ntambama ngesikhathi kuba khona owokhela umlilo bengaphakathi.
Uthe bashe bangqongqa bashonela endlini ababelele kuyona.
“Okwamanje akukacaci ukuthi lo mlilo uqale kanjani, uphenyo lwamaphoyisa luyaqhubeka kanti akukaboshwa muntu,” kuchaza uZwane.
Amaphoyisa aphenya icala lokubulala nelokushisa ngomlilo.
Indodakazi kaNkk Tembe, UNksz Fikile Mnguni ongunina kaSphesihle uthe unina ushiswe ngabantu abebemsola ukuthi uyathakatha.
“Bebengakaze bafike ekhaya noma baye enduneni bayobika ngalezi zinsolo zabo kodwa yinto ebikhulunywa ukuthi uyathakatha,” usho kanje.
Uthe abakazi nokuthi bazoqala kanjani ngamalungiselelo omngcwabo ngoba kushe yonke into, okubalwa amapasi ngisho nezimpahla zabo. Uthe lesi sigameko senzeka bona bengekho besemsebenzini.
Ikhansela lendawo uMnuz Thomas Ndlanzi uthe basashaqekile namanje ngento abayibona emuva kokuthi ethole isigijimi sibika ngalo monakalo.
“Ngathi uma ngifika endaweni yesigameko ngathola ukushaqeka okukhulu ngoba ugogo nezingane bebeshe ngale ndlela yokuthi bekunga-bonakali ukuthi bangobani, sekusele amathambo nje. Kubonakala ngawo ukuthi bekukhona abantu endlini,” kuchaza uNdlanzi.
Uthe ibe buhlungu into eyenzeke kulo mndeni ngoba akukho okukhombisa ukuthi umlilo uqale ngakuphi nokuthi bekwenzenjani.
“Amawindi kwakubonakala ukuthi ayevaliwe, bona belele kwelinye ikamelo kodwa akekho ongachaza ukuthi kwenzekani ngoba kwabona omakhelwane ngesikhathi kusha base behlaba umkhosi,” kusho uNdlanzi.
Services


text:
FANELESIBONGE BENGU
UMCULI wekwaito waseThekwini uL’vovo Derrango uthe akanawo amatekisi kulandela ukuqubuka kwezinsolo zokuthi usengene kule mboni.
UL’vovo uthe ukubonakala kwakhe ehleli nosomatekisi ngasenxanxatheleni yezitolo iGame City, eGreyville, eThekwini, akusho ukuthi usuke egade umsebenzi.
“Omalume bami banamatekisi ngakho ngisuke ngivakashele bona njengoba nawe uke uvakashe komalume bakho. Ngenxa yokuthi abantu basibona sihleli, bazitshela ukuthi nami nginamatekisi kanti akunjalo. Uma kwenzeka ngigcina nginayo ngizophumela obala ngisho. Okunye engisuke ngiyokwenza wukuyowasha imoto ngoba kukhona indawo yokuziwasha,” kusho uL’vovo wodumo lwezingoma ezithi Bayan’gsukela, Resista nethi Inamandla.
UL’vovo okulindeleke ukuthi akhiphe i-albhamu yakhe yesihlanu ethi The Headmaster, uveze ukuthi usayine neSoul Candi okuyinkampani ezosabalalisa le albhamu athe izophuma ngoMsombuluko.
Phambilini kuke kwavela izindaba zokuthi lo mculi usayine ne-Universal Music ukuthi isabalalise umculo wakhe kodwa uthe babuye bangavumelana ngezinto ezithize.
“Babefuna ukuthatha wonke umsebenzi wami otholakala kwi-internet nakuma-downloads nokungezinye zezinto esingavumelananga ngazo kodwa manje ngiyajabula ngokuthi ngisayine nabeSoul Candi nokuyinkampani enkulu futhi ehlonishwayo. I-albhamu yami izongena ezitolo ngoMsombuluko kanti izobe isatshalaliswa yibona,” kusho yena.
Lo mculi uthe kule albhamu enezingoma ezingu-12 usebenze nabaculi abahlukene okukhona kubona uProfessor engomeni esiqalile ukuzwakala emisakazweni nasezindaweni zobumnandi ethi Palesa.
“Ngisebenze noBrickz engomeni ethi EzakwaDerrango, ngabuye ngasebenza noChomee, Zakwe, Pro, Mondli Ngcobo noMthunzi ongumculi osenkampanini yami ocula umasikandi. Abantu bangalindela uhlobo lomculo abangazi ngalo ngoba akukho okutheni engikushintshile. Ingoma ethi Palesa ikubeka esithombeni sokuthi iThe Headmaster iphetheni,” kuphetha uL’vovo.
Services


text:
INTATHELI YESOLEZWE
KUSHONE ngokuzuma uMengameli waseGhana uJohn Atta Mills, ngokusho kwesitatimende esikhishwe ihhovisi likamengameli wakuleli lizwe lase-Afrika izolo ebusuku.
Ukushona kukaMills, obephethe izwe elingelesibili elihamba phambili emhlabeni ngokukhiqiza ukhokho, kwehle ngemuva kwezinyanga ezimbalwa kulindeleke ukuthi angenele ukhetho okwesibili kulelizwe eliseNtshonalanga ye-Afrika. IGhana inconywa ngokuhambisa izinto zayo ngokwenqubo yentando yabantu nokukhula ngamandla komnotho wayo.
“Kubuhlungu impela ukuthi sizithole sesimemezela ngokushona ngokuzuma kukaMengameli wezwe laseGhana,” kusho isitatimende esithunyelelwe abakwa-Reuters izolo ebusuku.
Siqhuba lesi sitatimende sithe uMills (68) ushone ngemuva kwamahora ambalwa ekhale ngokugula kodwa akukho okunye okukhishiwe ngokugula kwakhe.
Omunye wabasizi bakaMills ocele ukuthi angadalulwa uthe uMengameli ubekhale ngezinhlungu ngoMsombuluko ebusuku wabe eseshona izolo ntambama ngesikhathi isimo sakhe sempilo siba simbi kakhulu.
UMills ubesanda kubuya eMelika la kade eyohlolwa khona isimo sempilo yakhe.
Services


text:
Ezinye izindaba...
Ningizimu Afrika...
Umama ufake isiscelo sokunxephezelwa ngemali okungenani engu-R6 million “ngokuhluphekiswa kungenasidingo” kulandela ukuzalwa kwengane yakhe iphazamisekile emqondweni.
U-Archbishop Emeritus Desmond Tutu nendodakazi yakhe uMpho Tutu sebecele ukuthi ayekwe phansi uMvikeli woMphakathi uThuli Madonsela khona ezokwazi ukwenza umsebenzi wakhe.
Usungenele umbhikisho wavala imigwaqo umphakathi waseSophiatown eTembisa eGoli kulandela ukungagculiseki ngesimo sempili abaphila ngaphansi kwaso, kusho umbiko.


text:
CELANI SIKHAKHANE
UMHLAZIYI wezepolitiki ozimele KwaZulu-Natal uthi isenzo sokuziphatha ngendlela enodlame kwamalungu e-ANC abexosha abantu be-DA ngezilimazo kwaSwayimane ngoMsombuluko siyizinkomba zezinga eliphezulu lokungabekezelelani kwezombusazwe esifundazweni.
UMnuz Zakhele Ndlovu ukhulume kanje ngesikhathi ephawula ngesenzo esisha samalungu kaKhongolose nabaholi bendawo bevuka umbhejazana bevimba abaholi be-DA ngocelemba namahalavu kwaSwayimane.
UNdlovu uthe lesi senzo sihambisana nokungafundiseki kahle kwabantu ngezombusazwe futhi siyethusa ngoba i-ANC nayo phambilini ibihlale ikhononda ngokuxoshwa ezindaweni ebezaziwa ngezizinda ze-IFP esifundazweni.
“Lokhu akugcini nje ngokubuyisela isifundazwe sethu emuva ezikhathini zodlame nokulwa kubangwa amaqembu kodwa kubeka kabi nabantu abamnyama ikakhulukazi abase-KZN indlela abasaziphatha ngayo nabasabuka ngayo ipolitiki. Ngabe kungcono ukube umndeni kagogo owadlwengulwa yiwona obuvimba i-DA kodwa kudumazile ukuthi abaholi namakhosi yibona abanqume ukuzihlanganisa nalesi senzo,” kusho uNdlovu.
Uthe okuxakayo wukuthi isizathu sokuvimba i-DA asizwakali kahle ngaphandle kokuthi abantu bebethi ababafuni abelungu kwaSwayimane ngoba bangabacindezeli.
UNdlovu uthe akukapheli nesikhathi esingakanani i-ANC ikhononda ngokuvinjwa kwe-ANCYL eyayifuna ukuyokhankasa emzini kaDkt Mangosuthu Buthelezi eMahlabathini ngo-2009 kodwa konke lokhu sekwenziwa yiyo i-ANC.
“Lokhu abakwenzayo kungubuqaba ngoba yiyo i-ANC eyaziwayo ngokulwa nalabo abangafuni muntu ezizindeni zabo. Ngakho i-ANC kumele ilusukumele lolu daba ngoba i-DA iyiqembu eliphikisa ngokusemthethweni kuleli futhi elisebenza ngaphansi kwenqubo kahulumeni wentando yabantu,” kusho uNdlovu.
I-DA ibihambele kwaSwayimane iholwa wuNksz Lindiwe Mazibuko ukuyozwa izikhalo zabantu abadala ngendlela abadlwengulwa ngayo ukuze udaba lubhungwe ephalamende.
Ubephelezelwa uNkk Dianne Kohler Barnard, umkhulumeli we-DA kwezokuPhepha, uMnuz Sizwe Mchunu, ohola i-DA eKZN, uNksz Mbali Ntuli usihlalo wentsha yeqembu.
UNobhala we-ANC eMoses Mabhida Region, uMnuz Supa Zuma, uthe i-DA ayizange ixoshwe yi-ANC kodwa ivinjwe wumphakathi.
“Ngisho ikhansela ebelikhona kule nto ebiyenzeka kwaSwayimane belizizele njengelungu lomphakathi ngoba i-ANC ibingahlele lutho mayelana nokuvakasha kwe-DA kuleya ndawo ngakho akungahlanganiswa izinto ezingahlangene. Usho ukuthi namakhosi lawa abekhona ayi-ANC? i-DA ayingahlanganisi izinto ezingahlangani ngoba izifunela udumo,” kusho uZuma.
Services


text:
Kuboshwe 51 obushayela uphuzile eThekwini
2012-12-10 10:04
Durban - Amaphoyisa abophe abantu abangu-51 abebeshayela bedle amanzi amponjwana eThekwini kule mpelasonto, kusho umbiko weNewswatch.
Amaphoyisa kaMasipala weTheku enze izimvimbamgwaqo kuM25 KwaMashu Highway kanjalo nasezindaweni ezakhele amabhishi aleli dolobha.
Labo ababoshiwe bazovela eNkantolo yeMantshi yaseNtuzuma kanjalo neyaseThekwini ngamacala okushayela bephuzile.
Okhulumela amaphoyisa u-Eugene Msomi uthi iningi lababoshiwe abaKwaMashu.
UMsomi ube esexwayisa abashayeli ngokuthi baqikelele ekuhlonipheni imithetho yomgwaqo kulesi sikhathi samaholidi.
Uthe bazoqhubeka nokwenza izimvimbamgwaqo ukuze kugwemeke izingozi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Oweta baseKapa kwelokukhwabanisa
2011-02-04 16:20
Cape Town - Bavele eNkantolo yeMantshi eKapa oweta abane ngamacala ukukhwabanisa ama-credit card kulandela izinsolo zokusebenzisa umshini othize.
Icala labo lihlehliselwe uMsombuluko, nalapho kulindeleke khona ukuthi bafake isicelo sebheyili, kodwa bazogcinwa esitokisini okwamanje.
Imantshi uNasha Barnwari uthe akulungile ukubagcina esitokisini isonto lonke njengoba kuphakamise umshushisi uCassius Klassen.
Abebengaphambi kwenkantolo kubalwa abathathu abangabokudabuka eZimbabwe u-Oswell Mutungira, 35, waseBlaauberg, uLuke Nyabadza, 26, waseSea Point kanye noMarshall Choto, 28, waseMilnerton, kanye nowaseMalawi uGanizani Berlington Kaluwa, 28 waseMaitland.
Ummeli wabasolwa uHoward Andrews uthe la balisa baboshwa ekuseni ngoLwesithathu, endaweni edayisa utshwala abasebenza kuyona.Okhulumela amaphoyisa aseWestern Cape uLieutenant-Colonel Andrè Traut wathi ngesonto eledlule igama lale ndawo iBurg Street.
- SAPA


text:
INTATHELI YESOLEZWE
AMALUNGU e-ANC asemnkatshubomvu aseka uMengameli Jacob Zuma ukuthi athathe ihlandla lesibili ebuholini bale nhlangano aphinde abe nguMengameli wezwe ashaya amakhala ngokukhishwa kohlu lwabantu okufanele babe ngamalungu esigungu esiphezulu se-ANC uma kukhethwa ubuholi bukazwelonke baleli qembu eMangaung ngoDisemba.
Abaholi abangayizwa kahle le nto batshele iphephandaba elinguza-kwabo waleli i-The Star ukuthi bona babona kuyinto enhle ukuthi kuqedwe ukusetshenziswa ko “chatho” okubulala le nhlangano ngoba abakade beseka ohlulwe okhethweni bagcina besale ngaphandle.
Amalungu amathathu e-ANC leli phephandaba elikhulume nawo athe lolu daba lwadingidwa kakhulu emhlanganweni oyinguyazana owawuseGoli naseThekwini.
Bathe bayaluchitha “uchatho” ngoba luhlukanisa phakathi uKhongolose luwenze ube buthakathaka nokuyinto eyabonakala kahle okhethweni olwahlula owayenguMengameli we-ANC, uMnuz Thabo Mbeki, ePolokwane ngo-2007.
Abaholi bezifundazwe abaningi okukhulunywe nabo baveze ukuthi lolu daba bebengakaziswa ngalo bathi kodwa nabo balweseka kakhulu uma lugcina lube yimpumelelo.
UNobhala we-ANC eNorthern Cape, uMnuz Saul Zamani, nomlingani wakhe wase-Northern Cape, uMnuz William Bulwane, bakwamukele ngezandla zombili ukuthi kuqedwe uchatho.
Ukuhlongozwa kokumiswa kochatho akuqali manje njengoba nePhini likaMengameli, uMnuz Kgalema Motlanthe, ngesikhathi ekhuluma engqungqutheleni yesifundazwe eLimpopo wakhombisa ukungaku-nambithisisi ukusetshenziswa kochatho.
Elinye ilungu lesigungu esiphezulu se-ANC lithe bafuna ukuqeda lolu luhla lwamagama abantu ngoba ludala uqhekeko eqenjini futhi lugcina ligudluze nabantu okufanele ngabe babanjelwa eduze ngenxa yobuhlakani babo.
UZamani uthe kumanje basazikhotha amanxeba ngendlela izinto ezenzeka ngayo ePolokwane ngesikhathi kukhethwa uZuma okwaphetha ngokuthi ababeseka uMbeki owehlulwa wukhetho basala ngaphandle bedonsa kanzima futhi ikusasa labo lifiphele kwezombusazwe.
Okhulumela i-ANC kuzwelonke, uMnuz Keith Khoza, uthe abantu abafuna kuphele uchatho kumele bakhulume namagatsha eqembu.
Services


text:
IZANU PF Ilungiselela Umhlangano WeConference
IPolitburo yalelibandla ivumelene ukuthi indikimba yalumhlangangano yi “Indigenize, Empower, and Create Employment.
Sithandekile Mhlanga
08.11.2012 18:53
WASHINGTON—
Ibandla leZANU PF lithi selilungiselela umhlangano walo omkhulu owenziwa minyaka yonke owe 13th
Annual National People’s Conference ozaqhutshwa kuviki yokuqala ngenyanga ezayo eGweru.
Isikhulumi salelibandla uMnu. Rugare Gumbo ubikwa esithi iPolitburo yalelibandla ivumelene ngoLwesithathu ukuthi indikimba yalumhlangangano iphathelane lokuthuthukisa inotho yabensundu njalo ibizwa ngokuthi “Indigenize, Empower, and Create Employment.”
UGumbo uthi kuvunyelwene njalo ukuvuselela usekelo lwebandla lakhe ezigabeni zonke zelizwe. Umhlangano lo ukhangelelwe ukugcizelela ukuthi uMongameli Robert Mugabe nguye njalo ozancintisa kukhetho lokudinga umongameli oluzayo emele lelo bandla.
Lokhu kwenzakala icele le MDC elikhokhelwa nguMnu. Morgan Tsvangirai lisola ezinye iziphathamandla zebandla leZANU PF ngokusebenzisa ukudla ukuhuga abantu ukuthi belisekele, ikakhulu esigabeni se Matabeleland North.
UMnu. Effie Dlela-Ncube, ingcwethi ecubungula ezombusazwe, utshele uSithandekile Mhlanga we Studio 7 ukuthi kusobala ukuthi abantu sebehlukuluzwa phambilini kokhetho.
Ingxoxo LoMnu. Effie Dlela-Ncube


text:
BONISWA MOHALE
UKUFELWA ngumyeni akusho ukuphela kwempilo, lona kube ngumyalezo obuqondiswe kubafelokazi ngesikhathi kwethulwa ngokusemthethweni inhlangano yabo eMlazi.
Le nhlangano ebizwa ngeSiyagcinwa Widows Forum yethulwe ngesasasa ehholo lakwa-V, eMlazi.
USihlalo wale nhlangano uNkk Antana Gumede, uthe inhloso yabo ngukukhombisa nokugqugquzela abafelokazi ukuthi impilo iyaqhubeka noma esehambile umyeni. Uthe bazocobelelana ngolwazi, bathobane amanxeba bese bebuye becaba indlela eya phambili.
“Sizosebenzisana nezinhlangano ezahlukene ukuze sisize amalungu ethu. Inhlangano yethu yenzelwe wonke umuntu oshonelwe ngumyeni. Angeke sigcine ngokuthobana amanxeba kodwa sizobuye size nezinhlelo zamabhizinisi ngoba sonke sinenkinga yezimali,” kusho uNkk Gumede.
Amazwi akhe enanelwe nguNkk Lindiwe Ndimande okhulumela le nhlangano njengoba ethe ngisho nasezindaweni ezisemakhaya izoba khona.
Uye waveza ukuthi esikhathini esiningi abafelokazi kabawazi amalungelo abo, baye bathi ngoba sekushone abayeni bahlale phansi bangazi ukuthi benze njani.
“Sifuna basukume, bayothola ulwazi ezikhungweni ezahlukene. Isibonelo nje, abanye abakwazi ngisho ukuyoxhumana noMnyango wezoBulungiswa ongabasiza ekutholeni izimali zabayeni babo. Sifuna umuntu oshonelwe ngubaba wekhaya azi ukuthi akuqali ngaye futhi impilo iyaqhubeka, inqobo nje uma enolwazi olufanele,” kusho uNkk Ndimande.
Kulo mcimbi abesifazane bebegqugquzelwa ukuba bakhuleke futhi kufundwa namazwi aseBhayibhelini.
Bekukhona nelungu lePhalamende uMnuz Chris Ntuli ohalalisele abesifazane ngokuvula le nhlangano esho nokuthi kufanele bonge imali uma befuna ukuphumelela.
Akuyena kuphela obacobelele ngolwazi kodwa bekukhona noMnuz Thanda Madlala we-SEFA, oveze ukuthi le nhlangano akukho engakwenzeli usomabhizinisi osathuthuka inqobo nje uma ibhizinisi lakhe noma isu lakhe lebhizinisi likhombisa ukuthi lizophumelela.
Services


text:
MALIBONGWE MDLETSHE
noNONTUTHUKO NGUBANE
UXWAYISA iBanyana Banyana ngobunzima engahle ibhekane nabo kuma-Olympics uma ingaqinisi unyawo u-Enala Simbeye, ongumqeqeshi weqembu lesizwe labesimame laseZambia.
Lo mqeqeshi uphawule kanjena ngemuva kokuba amaChipolopolo Queens ethelwe umpentshisi ka 2-1 yiBanyana ngempelasonto.
Lo mdlalo bekuwumlenze wesibili wokuhlungela ukuya ku-African Women’s Championships ezodlalwa ngamazwe ayishiyagalombili ase-Afrika e-Equatorial Guinea ngoNovemba.
USimbeye uthe nakuba iBanyana izinenebule ngo 6-2 sekuhlanganiswe imilenze yomibili, ezakhe kodwa iqembu lakuleli kuzomele lizikhandle ngokuphindiwe kuma-Olympic Games eLondon ukuze lihambe ibanga elide.
“Ngiyababongela ngokuzibekisela indawo nase-Equatorial Guinea. Badlala ibhola elihle kodwa bazothwala kanzima kakhulu kuma-Olympics. Iqembu labesifazane laseZambia lisafufusa kodwa indlela elibathwalise kanzima ngayo emdlalweni wangoMgqibelo ikhombisa ukuthi kusekuningi okufanele bakwenze,” kusho uSimbeye.
Kulo mdlalo kuhlaluke ukuthi izinga leBanyana beliphansi kangangokuthi noMkhonza akakufihlanga lokhu.
“Kancane siyasondela lapho esifuna khona kodwa umdlalo wangoMgqibelo awungigculisanga neze phezu kokuba sishaye amagoli amahle sazibekisela kalula indawo e-Equatorial Guinea. Ngikhathazekile ngokuthi asishayanga amagoli amaningi nangendlela ebesilula ngayo. Sisazosebenza nokho ngoba sisazongcweka okwesibili neNigeria yona ezosinika umdlalo onzima ngoba nobulula bezimbangi buyalehlisa izinga leqembu,” kusho uMkhonza.
Akukhona okokuqala ukuba iBanyana ithole ukugxekwa ngamaqembu esuke idlala nawo.
Umqeqeshi waseGhana naye usanda kukhala kakhulu ngokunona kwabadlali beBanyana emuva komdlalo wabo neqembu lakuleli owaphelango1-1 kwaze kwayiwa kumaphenathi lapho kwagcina kuwine iBanyana.
Nokho uSimbeye uthe izoyibeka kuzwakale induku ebandla iBanyana ngoba izoya yazi kahle i-Afrika eseningizimu izobe iyeseka.
“Ngeneme ngokuthi sizobe simelwe kuma-Olympics njenge-Afrika eseningizumu, bona nokho kumele baye beyozidlalela bazinikele ukuba bafunde okuningi ngezinga lebhola lomhlaba,” kuphetha uSimeye.
IBanyana neCameroon amaqembu ase-Afrika azibekisele indawo kuma-Olympics azoqala ngoJulayi 27.
Services


text:
Kugwilize umfana, 7, eLimpopo
2012-12-07 14:41
Polokwane - Umfanyana oneminyaka eyisikhombisa ubudala uminze eMamatsha Dam, eGa Moleopo, eLimpopo, kusho amaphoyisa esifundazwe.
ULesetja Tebogo Tjale ubedlala ngasedamini nabangani ababili ngabo-15:00 ngoLwesine, kusho uConstable Moses Molepo esitatimendeni.
Abangani bakaTjale babone sekudlule isikhathi ukuthi umngani wabo akasadlali nabo, unyamalele.
Babe sebehlaba umkhosi, izakhamuzi zabikela amaphoyisa.
Isidumbu sikaTjale sibe sesitholakala edamini.
Amaphoyisa avule idokodo ngokufa komuntu kwase kudonswa abazali ngezindlebe ukuba baqikelele ekutheni bayazigada izingane zabo ngaso sonke isikhathi.
- Landela
IzindabaNews24 kuTwitter
- SAPA


text:
Kubulawe ikhehla eW Rand
2013-02-15 10:01
Johanneburg - Kutholakale ikhehla, 75, libulwe emzini walo oseWeltevreden Park, eRoodepoort, ngemuva kwamahora lingafikanga esikoleni ukuyolanda abazukulu, kubike iphephandaba iBeeld ngoLwesihlanu.
UWarrant Officer Karen Jacobs uthe indodakazi kaDerek Cornelius, uLindsay, iye kulo muzi ngoLwesithathu ntambama yathola isidumbu sikababa wayo egumbini lokulala.
"Uhlezi elanda izingane esikoleni. Ube nokusola ngesikhathi engafiki, wase eya kubo.”
UJacobs uthi kubukeka sengathi uCornelius ushaywe waze washona, kodwa ukuhlolwa kwesidumbu yikho okuzobanika izimpendulo.
"Azikho izimpawu zokuthi kungenwe ngendluzula, kodwa kwebiwe amaselula amabili ne-Xbox.”
Omakhelwane bakaCornelius bathi sezandile izigameko zobugebengu kuleya ndawo, kanti izakhamuzi zikhathazeke kakhulu.
- Landela
IzindabaNews24 kuTwitter
- SAPA


text:
2014-08-21 17:53
Umzwilili uCeline Dion usememezele ukuthi uzothi khumu emculweni, kuze ezokwazi ukunakekela ngendlela umyeni wakhe ongaphathekile kahle.
2014-08-21 16:04
Umculi ophinda abe ngumlingisi uChomee, ucasule abantu ngesikhathi esabalalisa isithombe sakhe ehleli eqhiphothekle kuzakwabp odlala indawo yeNkosi u-Azwindini.
2014-08-21 13:32
Umculi uChris Brown usethe fahla kubalandeli bakhe ngokuthi yena nesithandwa sakhe seminyaka uKarrueche Tran bazama ukwenza umntwana.
2014-08-21 10:02
I-ANC Youth League ngeke ikwazi ukuhlala isonge izandla ibukele abalingisi bakuleli bexhashazwa, kusho iNational Task Team (NTT).
2014-08-20 16:04
Iyakhula intukuthelo kubalingisi baseNingizimu Afrika nosaziwayo ngokwenziwe i-SABC nabadidiyeli beGenerations producersbexosha abalingisi beGenerations edlala ku-SABC1
2014-08-20 13:39
Umculi uRay J uwaphikile amacala abebhekene nawo okuhlukumeza owesifazane nokunqaba ukuboshwa, kusho umbiko.
2014-08-20 11:33
Umfowabo wesihlabani somculi uJennifer Hudson uboshwe ngamaphoyisa ngemuva kokugwaza kanzima owesilisa amfice nomkakhe angasahlali naye, kusho umbiko.
2014-08-19 18:21
Umlingisi womdlalo wakumabonakude ku-SABC 1 uThato Molamo owaziwa ngelikaNicholas Nomvete kuGenerations ushayeke kancane njengoba esezitholele umsebenzi wokusakaza.
2014-08-19 14:37
UNgqongqoshe wezemiDlalo uFikile Mbalula usekhulume wathi kuyinto engasile ukuthi abalingisi beGenerations baxoshwe ngale ndlela, uthi lolu daba kumele lusukunyelwe.
2014-08-19 11:35
Isikhulu seGenerations uMfundi Vundla ushaya phansi ngonyawo uthi angeke besaba buyisa emdlalweni wakumabonakude abalingisi beGenerations.
2014-08-19 10:04
Umsakazeli womphakathi usuqinisekise abalandeli beGenerations ukuthi lo mdlalo usazoqhubeka kulandela ukuxoshwa kwabalingisi abangu-16 abebetelekile .
.
2014-08-18 18:32
U-SABC nabe-MMSV Production sebedabule izinkontileka zalabo balingisi bomdlalo owuchungechunge wakumabonakude iGenerations edlala ku-TV SABC 1 abebetelekile.
2014-08-18 12:33
Umrepha osezakhele olunye udumo ngeculo iNo Church in the Wild uKanye West usehlele ukwakhela unkosikazi wakhe uKim Kardashian West indlu yesonto.
2014-08-18 08:14
Banikezwe unqamulajuqu abalingisi bomdlalo wochungechunge iGenerations ababeke phansi amathuluzi bangenela isiteleka, kusho umbiko.


text:
ISundowns izozikhotha amanxeba
2012-11-20 12:06
Johannesburg - Umqeqeshi weMamelodi Sundowns uJohan Neeskens ukholelwa ekutheni akusensuku zatshwala amaBrazilians avuke azithuntuthe asuke emsileni wePremiership aphindele ekunqobeni imidlalo.
IDowns, nesanda kunqoba iSuperSport United koweTelkom Knockout ngempelasonto, izotholana phezulu maMaZulu koweligi ePitoli ngoLwesithathu ebusuku.
"Izinto azisihambeli kahle kuligi, sonke siyakwazi lokho," kusho uNeeskens ngaphambi kwalo mdlalo.
"Nabo bayazifanela nje nathi.
"Kodwa nginethemba lokuthi sizovuka sizithathe njengoba sisathembana sisodwa, uma sisebenza ngokuzimisela siya kude.
"Silindele umdlalo onzima njengoba sibhekene neqembu elizimiselayo,” esho.
"Kumele nathi singalilahli ithemba. Yiyona ndlela esingaphuma ngayo kulolu taku esikulona.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UKhaya uzobhulela uMiguel amazolo
2013-01-23 10:03
Johannesburg - Wathatha izinhliziyo zabantu abaningi kuleli ngezwi lakhe elimtoti nelikhombisa ukuvuthwa ngesikhathi eba ngowokuqala omnyama ukunqoba ama-Idols ngo-2012, kubika iSowetan.
Manje uKhaya Mthethwa ubukeka eqhubeka nempumelelo njengoba ezobhulela umculi waseMelika, uMiguel, amazolo uma esehambele kuleli.
UMiguel, nowazalelwa eLos Angeles - nogama lakhe langempela kunguJontel Pimentel - ungumculi, umbhali wamaculo aphinde abe nguphrojusa, kanti wayengaphansi kweJive Records ngesikhathi ekhipha i-albhamu yakhe ethi All I Want Is You ngoNovemba 2010.
UMiguel uzonandisa eStandard Bank
Arena, eGoli, ngoMashi 1 kuya ku-2 bese edlulela eGrand West Casino and
Entertainment World eKapa ngoMashi 3.
"Sengike ngavulela abaculi baphesheya abenza umculo wokholo abafana no-Israel Houghton noKirk Franklin, kepha angikaze ngivulele abe-R&B," kusho uMthethwa, nobebhalwe injabulo ebusweni.
UMiguel udonse abalandeli abaningi ngeculo elithi Adorn.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
NQOBIZIZWE ZWANE
BAPHUME ngesamagundane abasebenzi bakaMasipala weTheku esigangeni esibizwa ngeMadlala Village, eLamontville, izolo ngesikhathi abantu abangene ngo dli kule ndawo bevuka umbhejazane besho ukubadla luhlaza ngesikhathi bezodiliza eminye imijondolo eyakhiwe ngoseyili ngokungemthetho.
“Vimba ngalapho, bayabaleka manje uma siza kubo. Iqiniso wukuthi sifuna ukubakhahlela nathi manje, baqala nini ukucekela phansi izimpahla zethu. Sikhathele manje, sibalindile, uma befika kuyofa ofayo ngoba nathi siyalwa manje,” kusho umholi wakule ndawo uMnuz Richard Madlala.
“Selokhu saziveza ukuthi singamalungu e-NFP sithwele kanzima kule ndawo sihlezi sidilizelwa. Into esihlushelwa yona kakhulu wukuthi sijoyine i-NFP sisuka ku-ANC, yileso isono sethu,” kusho uMadlala.
Uthe nakuba bayaphila kungenxa yokusizwa yi-NFP ngezinto zokwakha ezifana namapulangwe nemali yokuthenga okuya ngasethunjini.
IPhini likaSihlalo we-NFP eThekwini, uMnuz Thami Khoza lithe: “Akukho impela emthethweni ukuhlala kwabo kuleya ndawo kodwa ayikho indawo kamasipala eyake yathathwa kahle, kuyaliwa. Ngesikhathi kuphuma izindlu zomxhaso eLamontville laba bantu abazitholanga kunalokho zatholwa abantu okungebona nabakuleli lokishi ngendlela engaqondakali. Uma bekhishwa laba bantu kuthiwa abashonephi ngoba abanazo izindawo zokuhlala. Uma bephuma lapha kufanele bathole izindlu ngale kwalokho abahlale phansi sizobona ukuthi sibalekelela kanjani,” kusho uKhoza.
Eqhubeka uKhoza uthe akangabazi ukuthi lokhu okuqhubekayo kunepolitiki phakathi. UNkk Nolubabalo Mthembu oyikhansela le-ANC kule ndawo ushaye phansi ngonyawo ethi lokhu okwenziwa yi-NFP kuyipolitiki eshibhile.
“Abantu abafuna izindlu kufanele balandele imigudu efanele njengabanye bangenzi okubheke eceleni. Uma sivuma ukuthi kube nemijondolo kuleli hlathi kuchaza ukuthi asizimisele ngokuqeda imijondolo okushayisanayo nomgomo wombutho wokufuna ukuyiqeda nya imijondolo eThekwini,” kusho uNkk Mthembu.
Okhulumela umasipala, uMnuz Thabo Mofokeng uthe bazoqinisa ezoku-phepha kubasebenzi emuva kokuhujwa kwabo.
Services


text:
ABENYUNYANA iNational Union of Metalworkers of South Africa (Numsa) sebeyiphikisile imibiko yokuthi le nyunyana izosulwa emagameni ezinyunyana zabasebenzi wuMnyango wezabaSebenzi.
“Singabenyunyana sidinwe kabi futhi simangele yile mibiko,” kusho uNobhala-jikelele weNumsa, uMnuz Irvin Jim etshela izintatheli eGoli.
UJim uthe inyunyana iphendule yonke imibuzo ngeminingwane yayo yokuphathwa kwezimali ehanjiswe eMnyangweni wezabaSebenzi.
Uthe bathole incwadi ivela eMnyangweni wezabaSebenzi inombuzo odinga kucaciswe into encane ngo-Agasti.
Uthe kusukela kufike leyo ncwadi kucacile ukuthi uMnyango ubucabanga ukuthi iNumsa icwaninga amabhuku ayo ezimali ngokwehlukana nakuzwelonke nasezifundazweni.
“Sibanikile isiqinisekiso sokuthi iNumsa iyinyunyana kazwelonke ngakho amabhuku ethu ezimali ahlanganisa nokusetshenziswa kwezimali ezifundeni,” kusho uJim.
Uqhube wathi lolu kwakuwudatshana nje oluncane olwalungaxazululeka ngisho ocingweni.
Inyunyana yabuye yabuzwa nangemininingwane yokucwaningwa kwamabhuku ayo kwango-2010 ngenxa yokuthi uMnyango wawungenawo umbiko ophelele.
“Siyiphendulile yonke imibuzo esasibuzwe yona” kusho uJim.
Uthe: “Lonke lolo hlelo yinto eyayingenzeka nje ngaphandle kokuthi indaba ize yenziwe ihaba kuze kubukeke sengathi iNumsa ayethembekile.”
Iphephandaba iSowetan ngoLwesithathu likhiphe umbiko othi izinyunyana eziningi ezingaphansi kweCongress of South African Trade Unions (Cosatu) zehlulekile wukuletha imibiko ngemininingwane yokucwaningwa kwamabhuku azo nesibalo samalungu azo kusukela ngo-2009 okuyinto ephambene neLabour Relations Act.
Libike nokuthi zimbili kuphela izinyunyana ezingaphansi kweCosatu ezilandele yonke imigomo yoMnyango wezabaSebenzi. INumsa icasukile yile mibiko. – Intatheli yeSolezwe
Services


text:
'Amakhondomu ngeke agqugquzele ucansi ezikoleni'
2012-10-16 07:54
Johannesburg - Ukuhlinzeka ngamakhondomu ezikoleni ngeke kukhuphule izinga lokuthi abafundi bazibandakanye ocansini, kusho i-Equal Education (EE) ne-Treatment Action Campaign (TAC).
“Lokhu ngeke kusho ukuthi abafundi sebezophula umthetho," kusho lezi zinhlangano esitatimendeni ezisibhale ngokuhlanganyela.
“Singasho nje ukuthi lo mnyakazo ungase usize intsha ukuthi igweme imiphumela yokuzibandakanya ocansini olungaphephile."
I-EE ne-TAC ithe uMnyango wezeMfundo kumele uqinisekise ukuthi i-Integrated School Health Programme
(ISHP) iyaqhubeke, nokunguhlelo olwamenyezelwa nguMengameli Jacob Zuma ngo-Okthoba 9.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
INTATHELI YESOLEZWE
KUBE nemvunge izolo enkundleni yokuxhumana iTwitter abantu bephikisana ngenkulumo kaMengameli Jacob Zuma yokuthi ukunakekela inja yisiko labelungu.
Yize abaningi bebeveva beyigxeka inkulumo kaZuma, bakhona nabebevumelana nombono wakhe.
Omunye wababhale kule nkundla, uYanelaJ, uthe inkulumo kaZuma ishaya khona; “Bangaki abantu abamnyama uma ubaqhathanisa nabamhlophe obabona belula izinyawo noma begijima nezinja…ungababali abasebenzi basezindlini?”
Okhulumela iYCL, uKhaya Xaba, yena ubhale ukuthi; “Inja yesiqumama ithola umjovo, imithi nokunakekelwa kwempilo okungcono kunokwabasebenzi okuyibo abakha umnotho wesicebi.”
Akasalanga ngaphandle uNobhala Jikelele weCosatu, uMnuz Zwelinzima Vavi, yena ovele wafaka isithombe sakhe nezinja zakhe ezimbili uSuperhero noMaradona.
Abanye abalandeli bakhe baze baphawula ngokukhuluphala kukaSuperhero wabaqinisekisa kodwa uVavi ukuthi usenciphile kunangesikhathi okwathathwa ngaso isithombe.
UVavi uveze nokuthi useke wapha uNobhala Jikelele we-ANC, uMnuz Gwede Mantashe, umdlwane eminyakeni eyedlule.
“Naye uyazifuya izinja,” kubhala uVavi, othe nokho ayimphathanga kabi inkulumo kaZuma
“Njengomuntu othanda izilwane futhi oziqhenyayo ngokuba ngumuntu omnyama, ayingijivazanga inkulumo. Ngiyabathanda nabantu.”
Umbhali ohlonishwayo, uZakes Mda, omunye wabayihlabe bayihlikiza inkulumo kaZuma.
“Ziningi izindlela zokuba ngumAfrika nokuba ngumuntu omnyama. Labo abathanda izilwane akusho ukuthi abawona ama-Afrika ngokulingana nalabo abangazithandi.”
Intatheli uReuben Goldberg yena uqhamuke nesiphakamiso sokuthi mhlawumbe abantu bakuleli kumele bathengele uZuma inja bese beyiqamba ngokuthi uNkandla.
UBazil the Bulldog yena ubhale ukuthi: “UZuma kusamele abuyekeze umlando ngoba izinja zaqala ukufuywa e-Afrika ngamaSan Bushmen kusukela ngo-800 AD…”
U-Ayanda Mlotshwa ubuze uZuma ukuthi ukufuya inja kuhlanganaphi nobuhlanga?
“Ngingumuntu omnyama futhi ngiyayithanda inja yami, iyilungu lomndeni. Selokhu kwathi nhlo sifuye izinja emndenini wami. Angiboni ukuthi ngingaphila ngaphandle kwazo.”
Inqwaba yabantu ku-twitter ibisifaka izithombe zabo beshuthe nezinja zasemakubo kanti abanye bebefaka nesikaDkt Nelson Mandela edlalisa inja.
Services


text:
Uboshiwe ogwinye idayimane
2012-09-05 16:12
Sri Lanka - Umlisa mumbe ongowokudabula eChina, usekhalelwe ngamasongo kaSigonyela kulandela ukuthi agwinye idayimane ebekubukiswa ngalo embukisweni kazwelonke oqhubeka eSri Lanka.
Umsolwa kuthiwa ubebuka lelidayimane elibiza inani elingu-14 000 dollas, uthe esuka wabe eligwinya.
Umnikazi wedayimane ube esevalela le ndoda walinda amaphoyisa abe esefika eyibopha.
Umsolwa uphuthunyiswe esibhedlela wafike waphuziswa amaphilisi okuhlambulula isisu ama-laxatives, ube esekhipha ngemuva leli dayimane.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kugwazwe indoda eBethanie
2013-02-20 12:02
Johannesburg - Owesilisa oneminyaka engu-33 ubudala ugwazwe washona eBethanie ngaseBrits, kusho amaphoyisa aseNorth West ngoLwesithathu.
UColonel Emelda Setlhako uthe le ndoda igwazwe owesifazane, 38, ngoMgqibelo, ngemuva kokumthethisa ngokuthi ubanga umsindo izingane zilele.
"Le ngxabano kusolakala ukuthi yaholela ekutheni babambane ngamankomane, nalapho umsolwa agwaza khona umufi esifubeni."
Indoda yabe isiphuthunyiswa eBapong Community Clinic, yaphelela emagcekeni.
Owesifazane zibe seziyamkhalela njengoba kulindeleke ukuba avele eNkantolo yeMantshi yaseGa-Rankuwa ngoLwesibili.
- Landela
IzindabaNews24 kuTwitter
- SAPA


text:
Uzobekwa icala obulale izingwenya
2012-05-11 16:38
Pretoria - Uzobekwa icala lokuhlukumeza izilwane umninipulazi waseRustenburg, eNorth West osolwa ngokuhlinza izingwenya ziphila, kusho abakwaNCSPCA, ngoLwesihlanu.
Okhulumela abakwa NCSPSA uNazareth Appalsamy uthi kumele izingwenya zibulawe ngesizotha esifanelekile ngaphambi kokuthi zihlinzwe.
Kuthiwa umninipulazi wahlinza izingwenya ezisancane ziphila, enzela ukudayisa isikhumba kubathungi.
"Izikhulu zakwaNational Council's Farm Animal Unit zakumisa ukubulawa kwezilwane ngesihluku zilandela umthetho ovikela izilwane."
U-Appalsamy uth kuzokwenziwa uphenyo lunzulu bese umninipulazi evulelwa icala lokuhlukumeza izilwane.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
INTATHELI YESOLEZWE
INKANTOLO yaseBloemfontein isithole ukuthi isigejana sabesilisa abasolwa ngokuba seqenjini lontamolukhuni bebenezinhloso zokusoconga uMengameli wezwe nabaholi abaphezulu be-ANC noNgqongqoshe abehlukene.
Lokhu kuvele izolo ngesikhathi la madoda evela enkantolo okokuqala ngemuva kokuthi eboshwe lingakaphumeleli itulo lawo.
Konke lokhu bekuhlelwe ukuthi kwenziwe engqungqutheleni ye-ANC eqhubekayo eMangaung kodwa kwabhuntsha uhlelo ngesikhathi amaphoyisa elunywa indlebe babanjwa.
Lamadoda amane angabaholi benhlangano yontamolukhuni ebizwa ngeFederal Freedom Party bavele enkantolo ngecala lokuzama ukuketula umbuso nobushokobezi.
Umshushisi uMnuz Shaun Abrahams usole abasolwa okunguMark Trollip, Johan Prinsloo, Martin Keevy no-Hein Boonzaaier ababehlela ukugasela eMangaung ukuze kubulawe abaholi abaphezulu ku-ANC. Kuthiwa bazame nokuthi baqumbe phansi umbuso ngokuthi bahlele ukutshala amabhomu lapho okwakuzobe kunabaholi abaqavile khona be-ANC eMangaung.
Kuphinde kwavela nezinsolo zokuthi abasolwa baqale kusuka ngoJanuwari ukwenza izinhlelo zokusoconga abaholi be-ANC baphinde bahlela nokusungula iqembu labo elisha elibizwa nge-Boere Party.
Zonke lezi zinhlelo kuthiwa bezihlanganiswa emihlanganweni ebiyenzelwa eCenturion, Springs nasePrieska eNorthern Cape.
Baboshwe ezindaweni ezahlukene.
Services


text:
SIHLE MKHIZE
AKASAKWAZI ukulinda uDavid Kau ongomunye wezingqalabutho emahlayeni eNingizimu Afrika njengoba ezotheleka kwelikabhanana, kusasa, emcimbini obizwa ngeBlacks Only.
Lo somahlaya ongumsunguli wohlelo lwamahlaya iSo U Think U Funny uthembisa amahlaya azokwenza kube buhlungu izisu kubathandi bawo ePlayhouse, eThekwini kusukela ngo-9 ebusuku.
Uthi uselubheke ngabomvu nje lolu suku yingoba sekuphele iminyaka cishe emithathu agcina ukuhlekisa abalandeli bakhe kuleli dolobha.
“Abalandeli bami ngibathembisa into yamehlo futhi sizobe singaluqinisile ulimi, abanezingane ezineminyaka engu-13 bangesabi ukuza nazo ngoba kuzoba mnandi. Ngizobe ngingahambi ngedwa njengoba ngizobe ngibophele izinkunzi zodwa,” kuthembisa uDavid.
Osomahlaya abathwele ngeqoma ubale uSkhumba Hlophe, Thapelo Seemise, Chris Mapane, Chris Forest, Donovan Donovan, Goliath, Mondli “Usher” Mzizi noSfiso Nene osanda kuhlabana ngendondo ebibhekwe ngabomvu eqoqweni le-Audience Choice Category emncintiswaneni iSouth African Comic’s Choice Awards eGoli, ngoLwesibili.
Ebuzwa ngokuhlabana kukaSfiso eMonte Casino nowavundululwa uhlelo lwakhe ngo-2008, uthe ujabule ngendlela eyisimanga ufisa ngisho ukumthengela inyama yembongolo, esho sakuncokola.
Phakathi kweminye imisebenzi uKau athe uphezu kwayo ubale amaDVD efilimu ebizwa ngeTaxi Ride nenokuvezwa kwiMzansi Magic ekwiChannel 107, ku-DStv.
Lama DVD uthe uhlose ukuthi asuke kweyokuqala kuze kufike kweyesithupha aqhubeke futhi uma kunokwenzeka.
UKau wakewalingisa ohlelweni iPure Monate Show noKagiso Lediga nabanye.
Amathikithi alo mcimbi atholakala eComputicket kanti aqala ku-R120 kuya ku-R150.
Services


text:
NQOBIZIZWE ZWANE
ABAGIBELI bezitimela eMlazi bavuke umbhejazane bashisa izitimela ezimbili kule ndawo bekhala ngokungasigcini kwazo isikhathi osekwenzeke isikhathi esevile ezinyangeni ezimbili.
Okhulumela iMetrorail, uNkk Thandi Mkhize, uthe umonakalo wokushiswa kwalezi zitimela ulinganiselwa ku-R40 million kanti kuzothatha isikhathi esingangezinyanga eziyisithupha ukuthi zilungiswe.
“Izitimela ebezihambela eMlazi bezivele zishoda, kuzoba nzima kakhulu manje. Okwamanje asikho isitimela esizofika eMlazi, zizojika e-Reunion bese bexhuma ngamabhasi. Yiqiniso amabhasi ngeke amelane nabantu abangu-160 000, sicela bebekezele,” kusho uNkk Mthembu.
Uthe ngabanamathikithi enyanga nawezimpelasonto abazobhekelwa kakhulu ngamabhasi.
“Abantu bangesabi ukubuza uma bethenga amathikithi ngokuqhubekayo,” kusho uNkk Mthembu.
Lezi zindimbane zabagibeli ebezingaphezulu kuka-1 000 zivuke indlobane zashisa izitimela esiteshini KwaMnyandu, izolo, ekuseni ziveza ukuthi sezikhathele wukufika emsebenzini nasezikoleni sekudlule isikhathi.
Zikhale nangokudukiswa nguMnuz Langalakhe Zwane omemezela ukuhamba kwezitimela emisakazweni ehlukene abathi ukhipha imininingwane yezitimela eshayisanayo.
“Ulimi oluzwakalayo kuleli zwe wumbhikisho. Kunini sifika emisebenzini sekudlule isikhathi, kwesinye isikhathi sibuye emakhaya sekuyosa ngenxa yokusebenza komzila owodwa.
“Inezinyanga le nto iqhubeka kodwa asiboni mzamo wokuyilungisa futhi akekho ositshelayo ukuthi kwenzekani. Njengoba lezi zitimela sezivutha amalangabi nakanjani bazosukuma ngoba abatshengisi ukusicabangela ekubeni sigibela ngemali lapha,” kubhoka ngolaka uMnuz Issa Majola ohlala eSeventini.
Eqhubeka ubalule ukuthi njengoba kunenkinga yomzila, iMetrorail ayikaze ikhiphe amabhasi ukuthi abathuthe incamela ukubafikisa ngo-2 ezintathakusa emakhaya.
“Siyaqala ngqa ukunikezwa amabhasi selokhu zaqala ukubheda izitimela. Besihamba sima indlela yonke, uma ulalela uZwane emsakazweni akutshele ukuthi isitimela sisemuva ngamaminithi ambalwa, ufike uhlale ihora lonke singaqhamuki. Iyabheda iMetrorail ifuna imali, abantu abanamathikithi enyanga bazoshonaphi ngoba ngeke amabhasi amelane nabantu abangaka?” kubuza uMajola.
Umfundi kaGrade 12, eClairwood Secondary, uSiyanda Ndimande (19), elandisa leli phephandaba ngomsusa wokushiswa kwalezi zitimela uthe ushikishi lusuke ngesikhathi kuma isitimela sesibili KwaMnyandu ngabo-6 ekuseni sifica esinye ebesijemile naso.
“Ngesikhathi isitimela sesibili naso sima abantu bavele badinwa ngale ndlela engachazeki bekhala ngokuthi bazofika sekudlule isikhathi emsebenzini.
“Baqale lapho ukuhlephula iminyango yesitimela bebulala namawindi bengasabambeki. Emva kwalokho ngibone sekushuqa intuthu ekhanda lesitimela, nokuyilapho beqale khona ukusishisa emva kokukhishwa komshayeli.
“Ngenxa yovalo nami ngiphumile ngoba bengingazi ukuthi sizoqhuma noma kuzokwenzekani njengoba kunogesi,” kusho lo mfundi.
Eqhubeka uveze ukuthi akazi ukuthi uzoya kanjani esikoleni ngenxa yale nkinga.
“Namuhla (izolo) ngeke ngisaya futhi kusasa (namuhla) angazi noma zizobe zikhona yini noma cha. Uma amabhasi engaphumi angazi ngizokwenze njani,” kusho uNdimande.
Lokhu kushiswa kwezitimela kuholele ekutheni inqwaba yabafundi nabasebenzi ingalubhadi ezikoleni nasemisebenzini.
Kushube isimo ngesikhathi iMetrorail ibahlinzekela ngamabhasi njengoba bevele bawajikijela ngamatshe bavala nomgwaqo uMangosuthu Highway ngezinguzunga zamatshe.
Emva kwalokho bebeshaya kwasani okuyimoto ebihamba kulo mgwaqo, kubandakanya ezezicishamlilo, ezezakhamizi namatekisi kwaze kwalamula amaphoyisa ngokudubula ngezinhlamvu zenjoloba nesisi esikhalisa unyembezi.
Amaphoyisa ashaqe abantu abangaphezu kwabayisihlanu ngodweshu.
Services


text:
FANELESIBONGE BENGU
ABANGALITHOLANGA ithuba lokuhambela eyodwa yamakhonsathi awuchungechunge nyakenye entandokazi yomculo we-afro soul, uLira, bazohleka bodwa njengoba kuzophuma iDVD ekhombisa konke okwakwenzeka.
Le DVD ebizwa ngokuthi yiLira: The Captured Tour - Concert Film kulindeleke ukuthi iphume ngoMsombuluko ozayo ezitolo zonke zomculo.
ULira obeqokelwe kumaBlack Entertainment Television (BET) Awards emkhakheni weBest International Act (Africa) nakhale ngaphansi kuwo, wahambela izwe lonke eqopha le DVD edonsa imizuzu engu-163 izinyanga ezintathu.
NgoSepthemba 30 wayeqopha iziqephu eCarnival City (eGoli), wadlulela eBoardwalk Casino (Port Elizabeth), eShowgrounds (Bloemfontein), e-ICC (eThekwini), eGrand West Casino (Cape Town) wayivala eSun City Super Bowl, eNorth West ngoNovemba.
Lo mculi wodumo lwezingoma okubalwa kuzo ethi Feel Good, Phakade, Ixesha nezinye osewine izindondo eziyisishiyagalolunye kuma-South African Music Awards uzokhipha le DVD ngaphansi kwenkampani yakhe entsha i-Aril Films.
ICaptured Tour ngeke kuphela iveze uLira esesiteji kodwa izoveza nangaphambi kokuthi angene esiteji, ubunzima abhekana nabo eyihlanganisa nokunye.
Ngaphandle kwakhe kubuye kuvele umculi we-rap, uPro Verb noRJ Benjamin.
Ngaphandle kwe-DVD abathandi bakaLira bengabukela esiyenziwe yaba mfishane kuM-Nnet nakuM-Net HD ngoJulayi 31, ngo-7.30 ebusuku.
Services


text:
INTATHELI YEZEZIMOTO
ABASHAYELI bezimoto kuleli abakugqizi qakala ukuthi uhlobo luni lukaphethiloli abalufaka ezimotweni zabo. Ucwaningo olwenziwe yinkampani kaphethiloli iBP Ultimate muva nje luveze ukuthi iningi labantu eNingizimu Afrika abanaki ukuthi bafaka nhloboni kaphethiloli emotweni uma befika emagaraji.
Kukhulunywe nabantu abangaphezulu kuka-2 000 abebethathwa ezindaweni ezihlukene ezweni lonke ngolwazi abanalo ngamanani kaphethiloli, ukuhlukana kwezinhlobo. Iningi labantu abasebenzisa uphethiloli wohlobo lwe-unleaded okukhulunywe nalo liveze ukuthi lona lukhokha kakhulu kunemali esemthethweni. Labo abafaka udizili bona kuvele ukuthi abanalwazi lokuthi bakhokha malini ngodizili.
Abashayeli okukhulunywe nabo kutholwe ukuthi abanalwazi phakathi kukaphethiloli wohlobo lwe-93 no-95. Abanye abazi nokuthi yini okusuke kukhulunywa ngayo uma kushiwo ukukhishwa komthofi kuphethiloli.
Ingxenye engu-48% wabashayeli bamatekisi okukhulunywe nabo abagcwalisa izikhathi eziningi uphethiloli bayawazi umehluko phakathi kwezinhlobo zikaphethiloli. Abantu abangu 83% okuxoxwe nabo bakholelwa ekutheni uhlobo lukaphethiloli lubalulekile emotweni futhi ikhona nendima oluyidlalayo.
Uma kubhekwa ekutheni abashayeli bezimoto bafinyelela kanjani esinqumweni sokuthi bazosebenzisa liphi igaraji likaphethiloli, okukhulunywe nabo bathi babheka igaraji eliseduze nalapho behlala khona.
Services


text:
Kuphinde kwahlehla imibhikisho eGuinea
2013-02-13 07:33
Conakry - Amaqembu aphikisayo eGuinea asevumelene ngokuhlehlisa imibhikisho kazwelonke njengoba ekhala ngezinkinga mayelana nokulungiselelwa kokhetho.
Lokhu kulandela ukushona kwesikhulu sombutho wezempi nabanye abangu-10 ngesikhathi kuphahlazeka ibhanoyi.
Uhulumeni unqume ukuthi kuzilwe izinsuku ezintathu kulandela le ngozi eyenzeke ngasenhlokodolobha yaseLiberia, iMonrovia, ngoMsombuluko, yabulala uGeneral Souleymane Kelefa Diallo, nobesondelene kakhulu noMengameli Alpha Conde.
USidya Toure, nongumholi weqembu eliphikisayo, uthe le mibhikisho izohlehliselwa uFebhuwari 18.
- Landela
IzindabaNews24 kuTwitter
- Reuters


text:
Kunconywe isigwebo sowelobhejane
2012-11-09 16:38
Johannesburg - UNgqongqoshe woMnyango wezobuLungiswa uJeff Radebe, wamukele isigwebo seminyaka engu-40 esinikwe indoda edabuka eThailand, elahlwe yicala lokushushumbisa nokuzingela obhejane, kusho okhulumela uMnyango uMthunzi Mhaga.
"UNgqongqoshe uJeff Radebe ushayele ihlombe abeNational Prosecuting Authority kanye nabezomthetho, ngokukhishwa kwalesi sigwebo,” kusho umyalezo kaMhaga.
"Ukuzingelwa kobhejane kanye nokushushumbiswa kwezimpondo zabo kubhincisela nxanye uhulumeni, ezemvelo kanjalo nomnotho wezwe.”
UChumlong Lemtongthai uvume icala ngaphambi kweMantshi eNkantolo yaseKempton Park, lona nethimba lakhe kukholakala ukuthi bazingela okungenani obhejane abangu-26.
Bangaphezu kuka-500 obhejane asebebulewe kuleli kusukela kuqale unyaka.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
UMHLAZIYI: Ngqeshe Buthelezi
IMOTO: Renault Koleos
KUZE kube yimanje akuyona imoto ebonakala inogazi emndenini wakwaRenault kodwa lokho bona bakubona ngelinye iso njengoba esikhathini esedlule bethule eno-gearbox ozishintshayo.
I-Koleos ewuhlobo lweSports Utility Vehicle bayifakele injini engu-2.0 dCi Dynamique Premium Automatic 4x4.
Iphuma no-gearbox odonsa ngamagiya ayisithupha. Ngaphezu kwalokhu le Koleos ithembekile ngoba ifakelwe i-Intelligent all-wheel drive system ehambisana neTrajectory Control.
Kuzwakala kungamagama amakhulu adidayo kodwa kulula nje ngoba umsebenzi wayo ukusabalalisa amandla kuma-exel amasondo angaphambili nasemuva kuye ngokuthi imoto ihamba endaweni enjani nezinga lamandla ewadingayo.
Lo gearbox udonsa ngamagiya ayisithupha uwamukela kalula amagiya.
Le njini ikhiqiza amandla afinyelela ku-110kW bese kuthi i-torque yakhona ibe ngu-320Nm.
Ijubane eliphezulu kule Koleos ligcina ku-173 km/h. Ijubane eliphezulu eliyilungele le moto leli ngoba iphakeme okusho ukuthi ayakhelwe ukugijima futhi yimoto yomndeni lapho sisuke singekho kakhulu isidingo sejubane.
Injini yayo engu-4 cylinder isebenzisa u-dizili futhi iyahambisana nemigomo ebekiwe yi-Euro 5. Njengoba isebenzisa udizili iyonga kakhulu ngoba ngebanga elingu-100km idla amalitha angu-7,9 awo.
Ziningi izinto ephuma nazo eziyibeka ezingeni eliphezulu njenge-cruise control, iTOM TOM satellite navigation system kanti njengazo zonke izimoto zesimanje zakwaRenault awuwudingi ukhiye uma uyidumisa ngoba isebenzisa ikhadi.
Okunye okuphuma nayo yi-climate control ezishintshayo, izihlalo zesikhumba ongakwazi ukuthi uzifudumeze uma kubanda kanye nesihlalo somshayeli esisebenza ngogesi. Lezi kanye nokunye okuningi okuhambisana nokuphepha ngezinye zezinto ezenze iKoleos yathola ukuhlonishwa nge-five-star Euro NCAP kwezokuphepha. Zonke izinhlobo zeKoleos ziphuma ne-warranty yeminyaka emihlanu emuva kokuhamba amakhilomitha angu-150 000 kanye ne-service plan yeminyaka emihlanu ka-100 000km.
Services


text:
BONISWA MOHALE
USEZOBONAKALA kwi-Rhythm City umlingisi wakuleli ozakhele udumo emdlalweni wamahlaya i-Stokvel.
UManaka Ranaka (33) odume ngo-Lee kwiStokvel uthe uzobe engasinisi mahleza kulo mdlalo owuchugechunge ku-e.tv.
Kulo mdlalo uzobe elingisa indawo kankosikazi kamacaphuna kusale osanda kudutshulwa uRocks Kgaditse.
Engxoxweni ekhethekile abe nayo neSolezwe, uManaka utshele leli phephandaba ukuthi ujabule ukuthi uzodlala kulo mdlalo owuchungechunge.
“Ngizobe ngilingisa indawo yowesifazane onemali, owaziyo ukuthi ufunani empilweni futhi omthandayo umyeni wakhe. Kumnandi ukuthi ngizodlala kulo mdlalo owuchu-ngechunge emuva kokwenza amahlaya isikhathi eside,” kusho uManaka.
Uveze ukuthi le ndawo uyithole emuva kokuhambela inhlolokhono engaziphaqulanga ubuso futhi engaxhumile izinwele ekhanda kodwa enguye uqobo.
Uthe uyajabula kakhulu ukuba kwi-Rhythm City ngoba ibalwa nemidlalo ehamba phambili kubantu bakuleli.
Ugqugquzele abantu ukuba babukele i-Rhythm City ukuze bambone ukuthi uyakwazi ukulingisa indawo engadingi amahlaya.
UManaka uqale ukulingisa ngo-1999 kanti unezingane zamantombazane ezimbili uNaledi noKatlego.
Uthe ungumuntu onamahloni kanti akanandaba nokudalulela abantu iminyaka yakhe okuyinto engavamile kosaziwayo besifazane.
UManaka uzoqala ukubonakala kwiRhythm City namhlanje.
Services


text:
SIHLE MKHIZE
USOMAHLAYA waseThekwini uPastor Mjosty uthumele umyalezo oshubile kulabo abafaka unyawo lwedada ebudlelwaneni bakhe noSboniso Masuku odume ngoDlungelwa.
UMjosty ubekhuluma eMatimatolo, eGreytown emgubhweni wosuku lokuzalwa lukaDlungelwa obe neminyaka engu-34 ngeSonto.
UMjosty uthe sebekhathele ngabantu abakhuluma ngamagama abo kabi ngenhloso yokumosha.
Usho lokhu nje, bese kunamahlebezi okuthi laba bobabili sebeyinkukhu nempaka kusolwa uMjosty ngokudla imali kaDlungelwa.
“Sesikhathele ngabantu abakhuluma kabi ngomunye, ngifuna nazi ukuthi njengoba kade nimbona uDlungelwa ekade ehleli nani lapha ekhaya yingoba wayelimele engozini yemoto hhayi lokhu okushiwoyo. Njengoba eseluleme sesizoqala phansi ukusebenza,” kusho uMjosty.
UDlungelwa ubonge wanconcoza kubo bonke abambungazile ngalolu suku wagcizelela ukuthi njengoba namhlanje aziwa ngamahlaya yingenxa kaMjosty.
Uphinde wamtusa nangokuthi ufake isandla ngokuthenga izipho nokunye okuningi kulo mcimbi njengoba yena ubethi ukhala engashayiwe kwazise kade engasebenzi ngenxa yokulimala.
“Njengoba nazi ukuthi kade ngilimele futhi angisebenzi ngicela nazi ukuthi uMjosty ungomunye wabantu abangixhasile ukuze usuku lokuzalwa lwami lube yimpumelelo. Uqhamuke eThekwini ethwele,” kusho uDlungelwa.
Laba bobabili sebezakhele udumo kuma-DVD amahlaya okubalwa ethi Mphathiswa elanywa ngethi Kwaito Church Service.
Akuphelanga lapho njengoba uMjosty ephinde wakhipha i-albhamu ye-kwaito kaDlungelwa ngaphansi kwe-Estertainment esihloko sithi Ten Year Plan.
Ngesikhathi kuqhubeka lo mcimbi izithameli ebezikhona okubalwa omakhelwane nabangani bahleke kwabuhlungu izisu uMjosty efunza ikhekhe uDlungelwa wena owabona izithandani.
Kube ukuphela kwezinkulumo ebezihambisana namahlaya ebezethulwa yilaba bobabili oDJ bendawo baqhulula isgubhu kwamnandi kujatshulelwa uDlungelwa.
Services


text:
senzokhaya umhayi
Biography of senzokhaya umhayi
I am young poet from Mtubatuba, I am inspired several poets like Bongani Mavuso, Mzwakhe Mbuli, Sbo Da Poet etc, I started writing poems in 2009 but I took it more seriously in 2012, I am still looking forwad to publishing more of my poems country wide, I write Zulu and English poems...
uSenzokhaya Umhayi igama nje elisentshenziswa ezinkondlweni kuphela. Igama ngokwe ncwadi kamazisi uSenzokhaya Sipho Mhlongo, Uzalelwe wakhulela eMtubatuba wafunda eMasibonisane. Ungumbali ozimele kulo mkhakha. Okwamanje usashicilela incwadi yakhe yokuqala yesihloko esithi: Ukwentshisa kwebhobhodleyana. Lomlisa uzalwa nge 30 zika Ntulikazi ngo 1991. ibhungu nje elisakhula futhi elisafunda ngezinto eziningi zempilo. Izinkondlo zalo zikhuluma ngezinto abantu abasha abahlangabezana nazo lapho besakhula empilweni. imininingwane yakhe imi kanjena;
email address: senzokhaya.umhayi@gmail.com
amadownloads ezinkondlo: www.kasimp3.co, za/senzokhaya
noma ulendele @senzokhaya ku twitter
Popular Poems
- Iyangidla Lento
- Imizwa
- Dear Voicemail
- Ntokazi YakwaZulu
- Hamba Langa Shona Nothando Lami
- Thula Moya Wami
- Ngicela Uxolo
- Ngaphambi Kokuba Ngihambe
- Ngiyakhala
- Ngibhal' I orbituary
- Ngisenguye Owakho
- Ubadla Skuni
- Indandatho
- Uze Ungabuni
PoemHunter.com Updates
-
Happy Birthday Ogden Nash!
(1902 – 1971) American poet
-
Have you read
'Let these be your desires' by Khalil Gibran
-
Did you discover
Treasure Island?
-
Read poems
about courage
Bathi Angibuyele KwaZulu
Ngisemhlabeni ezwen' lama Zulu, ,
Ngiseyibhungu ngibhaklazw' isizungu,
Ngiye ngilibalekele elakithi ela kwaZulu,
Ngizijubil' ngashiy' ikhaya ngaya kowama bhunu,
Ngabashiya bekhala abakithi ngesi zungu,
Ngathath' uhambo ngabashiy' esinquthu,
Noma bekhala ngiyabezwa bandla,
Bath' angibuye kwa Zulu sizoyithungel' ebandla,


text:
LUNGILE MAJOKA
UMDLALI weLamontville Golden Arrows uSiyabonga Nkosi ufisa ukuwubona udlondlobala umqhudelwano ahlose ngawo ukuvundulula ithalente endaweni yangakubo eNewcastle nasesifundeni iMajuba.
Lo nyaka kuzobe kungowesithupha uNkosi enza iSiyabonga Nkosi Challenge ayiqale ngo-2006. UNkosi uthe akaneme ngesibalo sabadlali asebekwazi ukuthola amaqembu emazingeni aphezulu abaqhamuka kulo mqhudelwano nokwenze ukuthi akhuphule igiya kulokhu.
Ngaphandle kwale midlalo yamaqembu angu-16 aqhamuka esifundeni seSafa iMajuba ezokuba ngoJuni 3 noJuni 9-10, abadlali abazoshaya into ecokeme bazothola ithuba lokuhambela ezinye izifundazwe zakuleli bekhombisa ngethalente labo. Imidlalo izokuba Osizweni Stadium.
“Ngiyawubona umqhudelwano udlondlobala ngoba isibalo samaqembu sinyukile kodwa akungijabulisi okwenzeka kubadlali emva kwalokho. Cishe bane noma bathathu abadlali abasakwaze ukuthola amaqembu. Kulokhu sizokhetha iqembu labadlali abazobe benze kahle engifisa ukuthi sizungeze izwe nabo sidlala eyobungani namaqembu akuPremier Soccer League (PSL),” kusho uNkosi.
Kubadlali abaqahmuke kulo mqhudelwano kubalwa uDumisani Zwane no-Andile Khumalo abadlalela AmaZulu, Sifiso Hlanti ongumdlali we-Arrows obolekiswe kwiChippa United noSiphamandla Sithole weBlack Leopards
Uthe lolu hambo bazoluxhasa ngemali ezotholakala ekhonsathini abazoba nayo ngoJuni 8 e-Amcor Dam eNewcastle. Kulo mcimbi okuthiwa kuyobe kuboshelwe kuwo abaculi abafana noZakwe, DJ Tira, Shota noChynaman kuzongenwa ngo-R100 kube ngu-R200 kwabazohlala nezicukuthwane.
Ukwenza isiqiniseko sokuthi siyakhula isibalo sabazohambela imidlalo ukuzobheka ithalente uNkosi uthe sebethumele izimemo emaqenjini angu-16 adlala kuPremiership.
Ngaphandle kokuvulela abadlali ithuba lokuthi batholwe amaqembu adlala ezigabeni eziphezulu, lo mdlali owake wagijima kuBloemfontein Celtic, Kaizer Chiefs nakuBafana Bafana, uthe ufuna ukugqugquzela intsha ngokuthi ingaba wutho kusasa.
UNkosi udlulise amazwi okubonga kulabo asebefake isandla ekunyuseni izinga lemidlalo njengoba iqembu elizodla umhlanganiso lizogoduka no-R16 000, izindondo, nenkomishi nejezi.
Services


text:
NONHLANHLA MKHABELA
UNINA womfana osekuphele izinsuku ezine aminza emfuleni uMngeni engxenyeni eseNewlands West uthi abusehli ubuthongo kusukela kwaminza indodana yakhe. Into aseyikhalela ukuthi okungenani kutholwe isidumbu sakhe asingcwabe. UNksz Thandeka Zungu (38) uthi nokudla akusangeni ngenxa yalesi simo. Selokhu kwaminza lo mfana umphakathi waseRiverdene, nabophiko lezokuhlangula bachitha isikhathi esiningi kulo mfula ngethemba lokuthi bazosibona isidumbu sika Ntando Mthimkhulu (8) sintanta noma singaphandle komfula.
UNtando waminza kulo mfula ehamba nabangani bakhe abathathu, omdala kubona oneminyaka engu-12 beyobhukuda ngabo-8 ekuseni ngoLwesihlanu.
Izolo bekukhona ngisho nendiza enophephela emhlane kuzanywa ukuthola isidumbu sakhe.
Echaza ngokuthola kwakhe ngalesi sehlakalo unina uNksz Zungu, uthi wabona sekufika izingane akade ehambe nazo ngabo-9 ekuseni zizobika ukuthi useminzile uNtando.
“Anginawo namazwi okuchaza indlela engibuhlungu ngayo ngalesi sigameko,” kusho uNksz Zungu.
Unxuse ukuba abazali baziqaphe ngaso sonke isikhathi izingane zabo ukuze zingehlelwa umshophi ofanayo.
“Ngithi nje kubazali izingane zabo azingasuki phambi kwamehlo abo, zihlale eduze nabo ngaso sonke isikhathi,” kweluleka uNksz Zungu ophinde wabonga umphakathi olokhu umeseke njalo ngokumfunisa ingane yakhe.
Ikhansela lakule ndawo uMnuz Siphiwe Lubhede uthe laba abanye abafana batholwa amalungu omphakathi sebebambelele epayipini elithize elingakulo mfula ukuze bangamuki.
“Okwesibili kuminza ingane kulo mfula kanti sihleze sizikhuza lezi zingane nabazali sibaxwayisa ukuthi bazigade,” kusho uLubhede.
Uthe kusolakala ukuthi isisusa sendaba izihlahla zikamango ezigcwele ngasemfuleni okuthiwa izingane nabanye abantu bayawukha bese bewudayisa.
Uthe ithimba elithungathayo lizobuya futhi lizozama ukumthungatha wathi kunethemba lokuthi ngoba sekunezinsuku aminza isidumbu sizontanta phezulu emanzini.
Services


text:
Ngeke zisathathwa izicubu zeziboshwa eChina
2012-11-22 10:06
Beijing - IChina angeke isalindela ukwamukela izicubu zeziboshwa ezibulewe kuze kuzokwazi ukuthi kunikelelwe iziguli, kusho uMnyango wezeMpilo ezweni ngoLwesine.
Ukukhula kwesibalo sabadinga ukunikelelwa ngezitho zomzimba bekwenza abantu abalahlwe ngamacala, ababhekene nesigwebo sentambo bahlalele ovalweni njengoba bekuyibo kuphela abangayilamula.
Inhlangano yamalungelo abantu igxeke kakhulu uhulumeni waseChina ngokuthatha izicubu zeziboshwa, ngaphandle kwemvume yazo noma yemindeni.
"Angeke zisathathwa izicubu zeziboshwa," kusho iPhini likaNgqongqoshe woMnyango wezeMpilo uHuang Jiefu.
Uhulumeni uqale uhlelo lokunxenxa abantu bezwe lakhe ukuthi banikele ngezicubu, zilinganiselwa ku-1 000 kuphela izicubu esezike zanikelwa kusukela uhulumeni aqala lolu hlelo eminyakeni emibili edlule.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
BAWINILE NGCOBO
USADIDEKILE umndeni womfana oneminyaka emihlanu waseMatikwe, eNanda, isidumbu sakhe esitholwe ehlathini elingasesikoleni abefunda kuso ngoLwesibili emuva kokuthi engabuyanga ekhaya ngoMsombuluko.
USamkelo Ngidi bese kunamahebezi okuthi ulunywe yizinja zakomunye umuzi oseduze kwehlathi lalapho etholwe khona washona njengoba kunezinja ezilumayo futhi kungabiyiwe.
Umndeni wakhe kodwa usola ukuthi uklinyiwe, izinja zabe sezimklwebha ezinyaweni.
Ugogo kaSamkelo uNkk Doreen Ngidi ekhuluma neSolezwe uthe basadidekile ngalesi sehlakalo.
“Ingane ihamba nomunye uthisha oyifundisayo eMatikwe LP lapho ifunda khona ugrade R. Ubehamba nayo ekuseni abuye nayo ntambama ngoba engumakhelwane, acela ukusisiza,” kusho uNkk Ngidi.
Uthe ngoMsombuluko ingane yahamba nomunye u-anti wayo yaya esikoleni wabe eseyishiya wabikela lo thisha ukuthi ngeke ahambe nayo.
“Ntambama ingane ayibuyanga, uyise wafonela uthisha embuza ucingo lungabanjwa.
“Waya kwakhe kwaze kwaba kabili ingane kwavela ukuthi akabuyanga nayo. Yabe isiyobhekwa yangatholwa, kwayiwa emaphoyiseni kuyobikwa,” kusho uNkk Ngidi.
Uthe ngoLwesibili ntambama kube sekudlula enye ingane efunda esikoleni sikaSamkelo yathi kunomama othole ubhakha egcekeni lakwakhe obubhalwe igama likaSamkelo, wacela ukuthi idlule ithinte umndeni wakhe.
“Uyise nomkhulu baya kulo muzi, umama washo ukuthi ubhakha uwufice ngoMsombuluko ntambama egcekeni lakwakhe, ebuya emsebenzini wavuka ekuseni wahamba, ntambama esebuya wabuza izingane ezifunda esikoleni, le enye ingane yathi iyamazi uSamkelo,” kuchaza uNkk Ngidi.
Uthe wacingwa kule ndawo, umkhulu wakhe wabe esebona isicathulo sakhe.
“Baqhubeka nokubheka wagcina ebone isidumbu. Ingane ificwe inqunu, isele nge-anda, izingubo zingekho ngisho eduze kwala ishonele khona. Kuze kube yimanje asizazi ukuthi ziphi,” kusho uNkk Ngidi.
Uthe ingane inemihuzuko ezinyaweni okungathi ikwejwe yizinja kodwa ayinawo amanxeba akhombisa ukuthi ziyilumile.
“Sisadidekile ukuthi ubani ongabulala umzukulu wami amshiye sengathi yisigebengu, emncane kangaka,” kusho uNkk Ngidi.
Uthe okuningi sebekuyekele emaphoyiseni.
Okhulumela amaphoyisa esifundazweni uCaptain Thulani Zwane uthe amaphoyisa ayaphenya ngokufa kukaSamkelo.
Uthe ukuhlolwa kwesidumbu okuzocacisa imbangela yokushona kwakhe, uma kunezinsolo zokuthi kunesandla somuntu kuleli cala kuzobe sekuvulwa icala lokubulala.
Services


text:
LUNGI LANGA
USEGUQULE indlela izinto ebezenziwe ngayo umhleli wemishado osemnkantshubomvu – yena usethengela amakhasimende akhe ngisho negilosa imbala.
Kuzophela ukuphathwa yikhanda nokuba nengcindezi kulabo abahlela ukushada ngenxa yokunyuka kwezinga lokwenza izinto lenkampani kaNkk Nonhlanhla Mngadi-Shezi weNtusi Yenkomo Deco and Catering eseduze ne-Emmanuel Cathedral, eThekwini.
Emuva kweminyaka eminingi elekelela emishadweni usezonika amakhasimende akhe konke okudingeka ngosuku lomshado.
Ngesikhathi abahleli bomshado abaningi behlela izinto ezifana nendawo okuzoshadelwa kuyo nokunye okungekuningi yena uze abhale uhlu lwakho konke okuzodingeka aze akhiphe ngisho imoto ezothwala umakoti. Uthe uma kushadwa uhlela konke laba abashadayo babhekane nosuku lwabo nje kuphela.
“Ngingene kulo msebenzi ngokushuta izithombe zamavideo. ngenxa yezicelo ebezivela kulabo ebengibashuthela becela ngibatholele abenza amakhekhe omshado baphinde bafune abahlela amatafula namahholo, ngabona kungakuhle ukuthi ngiqale ukwenza le misebenzi,” kusho uNkk Mngadi-Shezi.
Namhlanje uma abantu beshada kabalungiselwa ihholo abazoshadela kulo baphekelwe nokudla nje kuphela bese bezibonela kokunye.
Kusukela besaqala ukuwuhlela umshado uNkk Mngadi-Shezi nethimba lakhe basuke bekhona.
Uthe babafunela ihholo bababekisele, izingubo zomshado bazithola kubo, imoto kamakoti nokunye okuphathisa ngekhanda labo abasuke befuna ukushada.
Isolezwe limfice ematasa elungisela omunye umshado.
“Lolu hlelo bayaluthakasela kakhulu abantu ngoba njengoba ngimatasa manje kuzoqhubeka kanje kuze kube ngunyaka ozayo. Senginanabantu abafuna ngihlele umshado wabo wangonyaka ozayo,” kusho uNkk Mngadi-Shezi.
Phakathi kokunye akwenzayo okungajwayelekile wukuthi ahlanganise amalungu omndeni wakhe ebhizinisini lakhe.
Ufake umyeni wakhe nomndeni wakhe wonke ukuthi uhlanganyele kuleli bhizinisi.
“Sekukaningi ngibona amabhizinisi efa ngokushona komnikazi. Lokhu akugcini ngokuthikameza umnotho womndeni kodwa kuthikameza namakhasimende njengoba abanye bagcine sebengasayitholi imali yabo uma umsebenzi ungasaqhubeki,” kuqhuba uNkk Mngadi-Shezi.
Services


text:
INTATHELI YESOLEZWE
INHLANGANO yomphakathi iSouth African National Civic Organisation (Sanco) isisabise ngokuthi izokwenza konke okusemandleni ukuthi uNgqongqoshe wezokuHlaliswa kwabantu, uMnuz Tokyo Sexwale (osesithombeni), angabuyeli esikhundleni sakhe ngenxa yokuthula uma kudilizwa izindlu ezakhiwe emhlabeni kahulumeni eLenasia eGoli.
Okhulumela i-Sanco, uMnuz Dumisani Mthalane, uthe ukuthula kukaSexwale bakuqophile ezingqondweni zabo ngoba kuyabakhathaza.
Izindlu ezibalelwa ku-50 zadilizwa nguMnyango wezeZindlu eGauteng ngoNovemba 8 no-9. Umnyango wathi izindlu zakhiwe endaweni okufanele kwakhiwe kuyona izindlu zemixhaso.
UMthalane uthe ukuzithela ngabandayo kukaSexwale kukhombisa ukuthi uselahlekelwe wubuholi ayekade enabo phambilini.
Eqhubeka nokugxeka uSexwale uMthalane uthe uthule ngoba kuza ingqungquthela yokukhetha ubuholi eMangaung ngenyanga ezayo.
Uthe lokhu kufana nokuthi uthengise ngabantu bakuleli ngoba encenge ukuthi labo abafuna izikhundla eMangaung banganyatheleki amakhona.
Le nhlangano ibuye yakhwela yadilika kuNdunankulu waseGauteng, uNkk Nomvula Mokonyane, imgxeka ngokuthi naye uthengise ngabantu.
Ephendula ngesonto eledlule ngokudilizwa kwezindlu zabantu, uNkk Nomvula Mokonyane, uthe bakwenza lokhu ngoba babefuna ukuthumela umyalezo oshubile kulabo abadayisa umhlaba ngokungemthetho.
UMthalane uthe bayaphoxeka uma bebona i-ANC ithule cwaka eGoli ekubeni kwathunazwa amalungelo abantu ngokubhidlizwa kwemizi yabo.
Ukudilizwa kwezindlu kumisiwe kulandela ukuthi ikhomishini ebhekele amalungelo abantu ithole incwadi ephuthumayo eNkantolo eNkulu yaseGoli lapho kuvinjwe khona ukuthi kuqhutshekwe nokudilizwa kwemizi yabantu. Icala lizongena ngoLwesihlanu oluzayo kule nkantolo. Okhulumela uSexwale akathola-kalanga ukuze aphawule izolo.
Services


text:
XOLANI SHEZI noMINENHLE MKHIZE
UKUMENYWA kukaMlungisi “Professor” Ngubane ukuthi ahlolele iThanda Royal Zulu ikhono elisha kuqinisa amahlebezi okuthi nguyena ozothatha isikhundla sikaNeil “Mkhukhu” Tovey omataniswa nowokuba yiphini likaGordon Igesund kuBafana Bafana.
Isolezwe lihabule lezi zindaba ngesikhathi lithamele umqhudelwano wezikole iKay Motsepe Cup eRichards Bay Sport Complex ngempelasonto.
UNgubane ubonakale ehamba nesinye sezikhulu zeThanda kule midlalo.
Eshayelwa yileli phephandaba uNgubane uthe: “Isinqumo ngomqeqeshi omusha weThanda besingakenziwa. Usihlalo ungicele ukuthi ngizomenzela inhlolokhono yabadlali ngoba ukuqonda kahle ukuthi ikhono labafana baKwaZulu-Natal afuna kugijinywe ngabo ngesizini ezayo, ngiyalazi. Ukuhlolwa kwabadlali abasha kuzokwenziwa ngoLwesithathu oluzayo.”
UTovey kubikwa ukuthi nguyena ozomenyezelwa njengephini lika-Igesund osanda kuqokwa njengomqeqeshi omusha weBafana.
UNgubane kuyimanje akanaqembu ngemuva kokushiya ku-Atlie FC egcine igawulwe yizembe. Ngo-2010/2011 uNgubane ukhonjwe indlela kuThanda kulandela ukuhluleka wukufaka leli qembu kuPremiership.
“Ngifuna ukubongela uRoger Sikhakhane ngomsebenzi omuhle awenzele iChippa. Ngesikhathi ngitshela uMpengesi (Siviwe) ukuthi akamqoke ukuthi avale isikhala sami ngangazi ukuthi yini angayenzela iqembu,” kusho uNgubane.
IThanda ihluleke yancama ukuzibekisela indawo ku-Absa Premiership okuyiphupho labaphathi baleli qembu eliyithemba leKwaZulu-Natal.
Kuthintwa uPerrie Delvuax ongusihlalo weThanda ucele ukuthi ashayelwe ntambama.
UTovey usanda kutshela leli phephandaba ukuthi uwubheke ngabomvu owokucija iBafana uma ithuba liziletha kuyena.
Ubekhona ngesikhathi iSafa ihlola abaqeqeshi abahlanu okubalwa kubona u-Igesund ogcine edle umhlanganiso, uSteve Komphela okubikwa ukuthi uzoba yinhloko yosomaqhinga, Gavin Hunt no-Ephriam “Shakes” Mashaba.
UPeter Koutrolis oyimenenja yeThanda ebuzwa ngezindaba zikaTovey nekaNgubane uthe yinto ayeshwamayo.
“Thinta iSafa iyona ezokunika into okuqondile. Njengamanje usengumqeqeshi wethu, akukho asisakuthole kuSafa. Kungakuhle uthinte nosihlalo uDelvuax. EkaNgubane angiyazi,” kusho lesi sikhulu.
Services


text:
Akacatshangelwe uJub Jub - Ummeli
2012-12-05 16:42
Johannesburg - Ijele "lizombulala limqede" umculi olahlwa ngamacala uMolemo "Jub Jub" Maarohanye, kusho ummeli wakhe etshela iNkantolo yeMantshi eProtea, ngolwesithathu.
"Uma esededelwa ngemuva kwesikhathi eside ejele, mancane amathuba okuthi aphinde alungiseke abuyele esimweni esifanele, ngoba akwazeki ukuthi yini ezokonakala kuye," kusho ummeli wakhe uRudi Krause.
"INkosi yeNkantolo kumele ithule isigwebo esingasimbi kakhulu, lokho kuzosiza ekuhlumeleliseni ummangalelwa nemindeni eyalahlekelwa."
UKrause ucele iMantshi uBrian Nemavhidi ukuthi acabange nangekusasa, angagxili kuphela kulokhu osekwenzeka.
"Nkosi yeNkantolo okwenzeka angeke kusaguquleka manje. Kukhona konke okunqumayo ngicela ukhumbule ukuthi udilikajele angeke uhlomulise muntu kuleli cala."
UJub Jub nomngani wakhe uThemba Tshabalala, banamacala amane
okubulala, amabili okuzama ukubulala, elokusebenzsa izidakamizwa,
ukubekelelana ngezimoto emgwaqeni womphakathi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
BONISWA MOHALE
UJABULISE okwengane encane owesifazane enikezwa okhiye bendlu yakhe entsha emuva kokuba indlu abehlala kuyo ilinyazwe yimvula.
UNkk Mafaku Bhaca (64) waseCato Crest unikwe okhiye bakwakhe ngesikhathi iMeya yeTheku uMnuz James Nxumalo ihambela izindawo ezahlukene ezikhahlanyezwe yimvula emasontweni edlule eThekwini.
Ngokusho kweKhansela lendawo uMnuz Bhekisisa Mngadi, indlu kaNkk Bhaca eyayinamakamelo amabili yaqala ukuqhekeka ngo-2009 ngenxa yemvula.
Uthe wabika udaba lwakhe kuNxumalo owayenguSomlomo weTheku ngaleso sikhathi.
“UNkk Bhaca ubeseyilinde isikhashana indlu yakhe kunzima ngoba uhlala nabazukulu abathathu kanti ngesikhathi esakhelwa ubedonsa kanzima. Ngiyajabula ukuthi namhlanje iphupho leMeya eyayinalo esenguSomlomo lokwakhela uNkk Bhaca umuzi, lifezekile,” kusho uMngadi.
IMeya ibe isinikeza uNkk Bhaca izikhiye zendlu yagcizelela ukuthi ukwakhela abantu izindlu ezisesimeni esihle kubuyisa nesithunzi sakhe umuntu emphakathini.
UNkk Bhaca uthe uswele amazwi okuzibongela. Uqale ngokushaya umculo omncane waphakamisa izandla ebonakala ukuthi ugajwe yinjabulo.
Ubetete umzukulu wakhe ngesikhathi ekhuluma nezintatheli esho nokuthi uhlala nabazukulu abathathu kanti wafika eCato Crest eminyakeni engu-25 edlule.
Unxuse abanye abantu ukuba babikele amakhansela abo uma behlaselwa yizinhlekelele noma izindlu zabo ziqhekeka ngendlela engaqondakali ngoba usizo lukhona.
Services


text:
INTATHELI YESOLEZWE
UMENGAMELI Jacob Zuma izolo umemezele indlela iKhomishini eqokelwe ukucubungula udaba lwesibhicongo sasemayini iMarikana ezosebenza ngayo. Ekhuluma esithangamini sabezindaba esibizwe isigubhukane ePitoli izolo, uZuma uthe ikhomishini isungulwe ngokulandela umthetho ka-84 wesigaba sesibili somthetho-sisekelo wezwe wonyaka ka-1996.
Uthe phakathi kokunye, iKhomishini izobheka indlela okuthinteke ngayo umphakathi owakhele le mayini, umphakathi wezwe lonke ngisho nowamazwe omhlaba ngokwenzeka kwalesi sibhicongo esishiye abantu abangu-34 beshonile, kwalimala abangu-70 kwaboshwa abangaphezulu kuka-250.
USihlalo wale Khomishini kuzokuba yiJaji laseNkantolo ePhakeme yokweDluliswa kwamaCala eselathatha umhlalaphansi, u- Ian Farlam.
IJaji Farlam lasebenza njengejaji ezindaweni eziningi okubalwa kuzo i-Orange Free State Provincial Division, iCape Provincial Division neSupreme Court of Appeal.
UFarlam uzobe ebambisene no-Adv Bantubonke Tokota, oseke wabamba njenge-Jaji eNkantolo yezabaSebenzi e-Eastern Cape naseTransvaal Provincial Division no-Adv Pingla Hemraj oseke wabamba njenge-Jaji eNkantolo enkulu yaseThekwini, eMgungundlovu, Grahamstown nasePort Elizabeth.
Le Khomishini izobheka lokhu okulandelayo:
Indlela enze ngayo amaphoyisa, icubungule ukuthi asebenzise izindlela ezifanele, alandela nemigudu eyiyo yini ukuzama ukuxazulula isimo. Lapho kuhlanganisa nokubheka nendlela izikhulu zemayini ezihambise ngayo ukuthi ingehlelekile yini. Nezinyunyana zizobhekwa.
Izobheka nokuthi izikhulu zaseLonmin zibhekane kanjani nesimo sokwesatshiswa nokubheduka kodlame emagcekeni ale mayini.
Izobheka nokuthi ngabe imayini ibiqashe onogada abenele yini ukubhekana nesimo ebesimanzonzo, kubhekwe nokuthi ikhona yini imizamo inkampani eyenzile ukuze kuphephe abasebenzi bayo kunqandeke nalesi simo.
Kuzobhekwa nezenzo zeNational Union of Mineworkers ne-Association of Mineworkers and Construction Union.
Services


text:
BONISWA MOHALE
BAYESABA ukuphawula abaculi ngodaba lokugwetshwa kukaMolemo Jub Jub Maarohanye okulindeleke ukuba agwetshwe namhlanje.
UJub Jub nomngani wakhe uThemba Tshabalala batholwa benamacala amane okubulala namabili okuzama ukubulala ngesikhathi begijima ngezimoto eSoweto.
Abaculi abathintwe yiSolezwe abathandanga ukuphawula bebika ukuthi abathandi ukuzithintela ulaka lomphakathi njengoba kwenzeka kumculi we-hip hop uSlikour owathola ukugxekwa ngesikhathi ephawule ngalolu daba kusanda kuphuma isinqumo. Ngesikhathi kuphuma isinqumo sokuthi uJub Jub nomngani wakhe uThemba banecala lokubulala abafundi bephuma esikoleni esiseSoweto, uSlikour wacashunwa ethi uyazwelana noJub Jub ngoba okumehlele kwakungehlela noma ngubani. La mazwi athukuthelisa umphakathi ikakhulukazi ozwelana nezingane ezashona.
“Mina ngiyazwelana noJub Jub kodwa-ke angithandi ukukhipha umbono wami emaphepha-ndabeni ngoba nginqena ukulokhu ngifonelwa wozakwenu uma ngisho okungahambisani nabo,” kusho omunye umculi.
Abanye bacele ukukugodla ukuphawula kwabo nabo besaba ulaka lomphakathi.
Umculi ophawulile ngu-T’zozo ophinde abe yinxusa lomkhankaso wezoku-phepha obizwa nge-Operation Val’ Ingozi.
UT’zozo uthe uyazwela noJub Jub ngesimo esimehlele kodwa-ke uyethemba ukuthi kuzoba yisifundo nakwabanye abaculi ukuthi ukujahana ngezimoto akwamukeleki.
“Ukujahana ngezimoto akwemukelekile futhi akudlisi ukuhlohlana ngoba ufuna ukukhombisa amantombazane ukuthi imoto yakho igijima kangakanani. Esigame-kweni sikaJub Jub kwashona abafundi abangenacala, asizame ukuba yisibonelo esihle kubantu sivale izingozi njengoba kuza uDisemba,” kusho uT’zozo.
UNtsiki Mazwai oyiciko elaziwayo eNingizimu Afrika uthe abantu abashayela bephuzile abahlukile kuJub Jub bayinto efanayo nje.
UMnuz Cino Shearer okhulumela uJub Jub uthe usenommeli omusha okwaziyo ukubhekana namacala anzima asohlwini luka-Schedule 6 okunga-macala abhekene nalo mculi.
Uthe uJub Jub unethemba lokuthi ummeli wakhe uzomtholela isigwebo esincane.
Ummeli kaJub Jub omusha nguMnuz Rudi Krause owayemele umdlali wama-Blue Bulls, u-Bees Roux, owashaya iphoyisa lomgwaqo ePitoli lashona.
UBees wathola isigwebo seminyaka emihlanu esilengisiwe watshelwa ukuthi akakhokhele umfelokazi wephoyisa elashona inhlawulo ka-R750 000.
UJub Jub noThemba babekwa icala lokubulala uPrince Mahobe, Mlungisi Cwayi, Mpumelelo Masemola no-Andile Mtombeni njengoba babencintisana ngezimoto bejahana kuMdlalose Street eSoweto.
Services